text:
KWONGERA UBUGINGO KUBWO GUCUBGUZA UBURYO UMWETE
Muri iyi si hari ukurenganywa kwinshi, ariko ibyo duhuriyeho twese ni igihe dufite kingana buri munsi. Imana yahaye buri wese muri twe amasaha 24 ku munsi. Ahari, kubera ko twabyawe n’iyi si yihuta, dukunda gutekereza no gukora nk’aho Imana yatugize bato iyo tugeze ku by’igihe. Dukunze kumva amagambo nka: ‘Nta gihe gihagije ku munsi cyo gukora ibyo nkeneye gukora byose’. ‘Simenya uko igihe gishira’. ‘Nzagerageza gushaka umwanya, ariko muri iki gihe kubona umwanya birankomereye’. Muri ibi bihe abantu benshi bibona uruza n’urujya, abantu benshi bumva basunikwa n’igihe. Ikigaragara ni uko hatari amasaha ahagije mu munsi. Ubugingo n’icyo busaba biraruhanya cyane.
Turumva ibiganiro byacu birimo amagambo yerekeza ku kwihuta kw’ibi bihe turimo. Hamwe n’ibyo tumaze kuvuga, dukunze kuvuga iby’amasaha y’ umunsi abantu baba bagenda ari benshi kandi bihuta, cyangwa tukabwira abo mu muryango ngo bagire vuba kuko tudafite umunsi wose. Dukoresha amagambo nka “birihutirwa,” “by’ibanze kurusha ibindi”, cyangwa “biratwihutisha”. Hari igihe twabonaga telegramu nk’uburyo bw’ingenzi bwo kwohereza ubutumwa. Ariko muri iki gihe, ntidufite gusa telefone, fagisi, Imeli, na Intaneti, ahubwo dufite n’inzandiko zihutirwa, izigomba gutangwa umunsi ukurikiyeho, bityo dushobora kwohereza ubutumwa bukomeye kuri uwo munsi bukagera iyo bujya kuri za kilometero ibihumbi.
Kubera gutera imbere mu buhanga na tekinolojiya twagombye kugira umwanya wo kwishimisha kurusha ibindi bihe byose mu mateka, ariko si ko biri. Kubera kwihuta iteka kw’iyi si abantu benshi basa n’ababura igihe cyo guhumeka. Mbega urwamenyo!
Ku mukristo, Robert Banks afite uburyo abivugamo:
“Ku by’igihe, abakristo bo bibamereye nabi kurusha abandi. Ibi bikunze kubaho cyane cyane iyo baba mu migi minini, bakaba bari mu bakire, bakaba bafite imyanya ikomeye ku kazi, cyangwa bakaba bafatanya akazi ko mu biro n’ak’imuhira.
Abakristo n’abantu barerewe mu bukristo, bakunze gufata akazi kabo neza kurusha abandi. Banaha agaciro ibyo kwita ku miryango yabo. Kandi bakunze kuba mu b’imbere aho baba no mu mashyirahamwe afasha. Ingaruka z’uko kwitangira umurimo, umuryango ni nk’uko umuhungu wanjye w’imfura yabivuze ati:’abakristo ni nka gari-ya-moshi - bahora bagenda, bihuta, kandi buri gihe bakerewe”96
Niba ari umupasitoro w’itorero rinini , igihe kirushaho kugorana. Bitewe n’ubwinshi bw’ibyo abapasitoro basabwa kandi abantu baba babatezeho, kubona igihe cyo kubisohoza byose bisa n’ibidashoboka. Bakunze kwiyangiriza mu gushaka uko barangiza gahunda zabo zose. Abapasitoro n’abagore babo basa akenshi n’ubwato bugenda nijoro.
Uko iyi nyigisho ikozwe n’icyo igamije si ukugira ngo abakristo barusheho kubona ibibafata igihe. Icyo dushaka si ubugingo buhorana akazi kadashira. Igikenewe ni ugukoresha neza igihe dufite n’uburyo Bibiliya itwigisha iby’igihe ku isi duhereye ku bo turi bo nk’abakristo, aho turi, ibyo dukwiriye cyangwa tudakwiriye gutegereza muri iyi si, n’impamvu tuyirimo.
Muri iyi si yacu yita ku byo gukora ibintu neza, umurimo wose ugera ku kintu gifatika uhabwa agaciro kandi igihe gifatwa mu buryo bw’ikigirira abantu benshi akamaro. Iyo tutagikoresheje mu buryo ubwo ari bwo bwose buzana inyungu, igihe gihise kiba gipfuye ubusa. Ibyo dukora byose bigomba kugira icyo bigeraho kigaragara kandi ibi birimo n’igihe cyacu tumara dusenga, twaba twiherereye twenyine n’Imana cyangwa duteranye turi umubiri wa Kristo.
Abenshi muri twe batekereza ko igihe ari ikindi kintu: Ni ubukungu. Byongeye, ni ubukungu rukumbi bwihariye. Igihe ntigishobora kurundwa nk’amafaranga cyangwa guhunikwa nk’ibikoreshwa mu nganda. Nta kundi twakigira atari ukugikoresha, twabishaka cyangwa tutabishaka, ku giciro kidahinduka cy’amasegonda 60 mu munota. Igihe ntigishobora guhagarikwa nk’imashini cyangwa gusimburwa nk’umuntu. Igihe cyahise ntikigaruka.97
Birumvikana ko igihe ari ubukungu kandi ko tutagomba kugitakaza twaragihawe n’Imana. Ibyanditswe bigira icyo bibivugaho. Ariko gukina, kwishimisha, kuruhuka no kwihumuriza indabyo z’amaroza ibi bisanzwe, ese ni uguta igihe? Tumaze gutera intambwe, icyakora, aho n’igihe cyo kwishimisha cyafashe uburyo bugirira benshi akamaro. Tugomba gufata igihe cyacu tutari ku kazi, ku mpamvu iyo ari yo yose (gusenga, kwishimisha, gukina n’ibindi) nk’uburyo bwo gutuma turushaho gukora neza byaba ku kazi cyangwa mu murimo wa gikristo.
Mukwandika agira ngo twitondere akamaro n’impamvu zo kwiga kuruhuka no kwishimira igihe cyo kwishimisha, Swindoll yaravuze ati:
“Umurimo ugenda uhinduka vuba ni cyo cy’ingenzi kiranga umukristo w’Umunyamerika. Igisubizo kuri byinshi mu ngorane zacu (ni ko tubwirwa) ni ‘ugukora cyane kurushaho’. Na none ni ukongeraho ibinaniza by’ibanze, ‘Nturagakorera Umwami by’ukuri niba utarahata ngo ugere aho unanirwa’. Karira maguru si we karira mugisha.”98
Ingorane duhura nazo muri iyi si yacu ya none si uko igihe Imana Isumba byose yaduhaye kingana, ahubwo ni uko tubona igihe n’ubugingo ubwabwo, n’uko dukoresha igihe dufite.
Nk’Uwiteka, Imana ntibura igihe nka twe. Irakigenga. Kuri Yo umunsi umwe ni nk’imyaka igihumbi kandi imyaka igihumbi ni nk’umunsi umwe (1 Timoteyo 1:17; reba 2 Petero 3:8). Ibona ibyashize, ibiriho ubu, n’ibizaza nk’aho ari bimwe. Ariko aho umuntu atandukaniye n’Imana, ni uko ari uwo akanya gato kandi akaba afite iherezo, akagira gusa amasaha 24 Buri munsi ni umubare w’iminsi y’ubugingo Imana imuha.
Ibi ntibivuga, icyakora, ko ubugingo bw’akanya gato bw’umuntu butagira icyo buvuze kandi ko butagira amashami iteka ryose. Mu kuri, Bibiliya itwigisha ko igihe ari ubukungu n’ubusonga twese tuzabazwa imbere y’Imana. Ariko iyo tutitonze, dushobora kugwa mu mutego w’abanyaburayi babona igihe nk’ikigirira abenshi akamaro aho gukora neza no kugera ku by’icyubahiro cyangwa gukora ibintu bibyara inyungu kuba intego y’ingenzi cyane. Iyo ibi bibayeho, tubura ububasha bwo kwishimira Imana, abantu, n’ubugingo yaduhaye. Na none, nk’uko biri mu bugingo bwose, dukeneye kugereranya kwa Bibiliya. Hatariho uku kugereranya duhinduka abahinda-mushyitsi, abakurikiza amategeko bakica ibyishimo, kandi dushobora kurimbura ubushobozi bwacu bwo kuba abo Imana yaduhamagariye kuba.
Aho kuba inshuti, igihe twagihinduyemo umugome. Kandi twemereye uyu mugome kutwinjiramo no kugenga ubugingo bwacu. Iyo witegerezanye ubushishozi iyi si yacu, ushobora kubona neza ugusubira inyuma kw’imibanire yo mu bugingo bwacu n’imibanire yacu n’abantu byazanywe n’ububi bw’igihe no kutamenya icyo igihe ari cyo ukurikije Bibiliya. Ku byerekeye uku gusubira inyuma, Robert Banks yaravuze ati :
Afashe igishushanyo cy’igikinisho gisanzwe cy’abana, Don MacLean yagereranije umuntu uringaniye n’umutwe w’icyo gikinisho uzunguruka :
Kuzenguruka uzunguruka iyi si ni ko ugenda,
Kuzenguruka mu bugingo bw’abantu urabizi ...
Uzageza he uzunguruka umunsi ku wundi?
Uzarekeraho ryari kuzungurutsa ubugingo bwawe?
Nk’ingaruka, guhura kwacu n’abandi kuragenda kugabanuka ahubwo kugahinduka nko gukoreshwa n’imashini. Twishyira hamwe kurusha uko dushyikirana, tukifata aho kwirekura, tukikomereza cyangwa tukanyuranaho aho kuruhuka no gutinda gato. Umubare w’inshuti magara zacu uragabanuka n’ubwiza bw’ubugingo bwo gushakana kwacu burakendera.99
Kugira ubumwe bw’ingenzi n’abantu bitwara igihe, kandi kubera ibyo, ibigirira abenshi akamaro cyangwa ibyibanda ku gutanga umusaruro, bituma tugabanya igihe cyo kwitangira gushaka ubumwe buhamye mu muryango n’inshuti.
Ubugingo bw’itorero bwangizwa n’amananiza y’igihe. Hari amanama menshi, gahunda nyinshi, imiryango myinshi, n’ibinaniza bindi byinshi bihamagara umubiri wa Kristo ngo genda, genda, kandi ngo kora, kora. Inkurikizi zica intege imibanire yacu n’Imana, n’undi n’undi, n’igihe dukeneye cyo gutekereza, gutekereza ku Ijambo ry’Imana, no kumenya ukuri kwayo. Muri iri siganwa ryo guhora muri jugujugu, tunanirwa kumenya abo turi bo, impamvu turiho, n’aho twerekeza. Tumeze nka wa muderevu wa bisi wabwiye abagenzi ati, ‘Mfite inkuru nziza n’inkuru mbi. Inkuru mbi ni uko twakatiye ahatari ho tukaba twayobye. Ariko, ntimugire ubwoba, inkuru nziza ni uko turimo dukoresha igihe kinini’. Bisa n’aho kugenda ubwabyo, kugenda n’intambwe ndende, ari ingorane ubwayo aho byatujyana hose. Dusigaye dukunda kwihuta ku bwo kwihuta ubwabyo. Twifuza ko orudinateri zacu zihuta nk’urumuri. Iyo bifashe amasegonda icumi ngo orudinateri ibike idosiye y’amapaje 30 turarambirwa tukivovota. Twifuza ko byakorwa mu bice by’isegonda. Ariko se ntibyumvikana ko iyo umugenzi atazi neza inzira, ahagarara akabaza aho ari n’aho inzira arimo imujyana, aho gukomeza iyo nzira atitaye ku muvuduko we?
Hari igice cyo muri Mariko kivugana imbaraga ibi byo gutwarwa n’ibikorwa cyangwa se umubare w’ibyo twakoze kandi dushobora gukora. Muri Mariko 6, tubwirwa ko abigishwa, igihe bari bavuye mu murimo ubafata igihe, bateraniye iruhande rw’Umwami Yesu, maze batangira kumubwira ibyo bari bakoze kandi bigishije (umurongo wa 30). Mu nyandiko y’ikigiriki, birumvikana ko abigishwa bari bashishikajwe n’ibyo bagezeho, hamwe n’ibyo bakoze. Ibi bigaragarira mu gusubiramo ijambo “hosos,” ‘kangahe, bingahe’. Ikigiriki gisomwa gutya ‘Bamubwiye uko ibyo bari bakoze n’ ibyo bari bigishije byanganaga’. Ariko ku murongo wa 31 tuhasoma aya magambo atangaje kandi atera kwibaza ‘Arababwira ati, “muze mwenyine ahiherereye, muruhukeho gato” (kuko hari benshi banyuranamo, bikaba ari urujya n’uruza; babura n’uko barya’. Ibi ntibyari ingorane z’igihe gusa, ahubwo ni iz’uruhare rwo kugikoresha mu buryo bwashoboraga gutuma icyo gihe bari bafite kigira akamaro.
Ibi byerekanwa mu buryo busekeje mu mugani ukurikira wo guhaza abantu 5,000. Iyi nkuru yari igenewe kubigisha uburyo bari bakeneye, kurushaho, igihe cyo kwiherera bonyine na We ngo bavome ku bukungu bw’ubugingo bwe bw’icyubahiro kugira ngo babashe gukoresha neza igihe bari bafite. Ntibyari gusa ngo bakoze ‘ibingana iki’, ahubwo ni uwari ushinzwe ubugingo bwabo. Kandi ku bw’ibi, bari (nk’uko biri kuri twe) bakeneye kumva Ijambo Imana yabwiye Eliya ngo ‘Genda ... wihishe’ (1 Abami 17:3).
Muri iyi si yateye imbere, dukunze kureba igihe nk’ikintu cyiza kidafatika, ariko se igihe kibonwa gite muri Bibiliya?
‘Nta jambo rusange rivuga ‘igihe’ mu Isezerano rya Kera, kimwe n’uko hatariho amagambo yihariye ku gihe ‘cyashize’, ‘icy’ubu’, n’ ‘ikizaza’. Ijambo ry’Igiheburayo rikoreshwa mu kuvuga ‘igihe’ ni ayt, ryerekeye by’ukuri ku mwanya cyangwa ku burambe bw’igihe ikintu kibaho (1 Samweli 9:16; Umubwiriza 3:1-8; Ezira 10:13; 2 Ngoma 24:11). Irindi jambo, ‘olam’ ryerekeye ku gihe kidashobora kubarwa, cyaba icyashize (Umubwiriza 1:10) cyangwa ikizaza (Mika 4:7). Mu gihe bitavugwa ‘igihe cy’iteka’ mu buryo bwo kuvuga ibitagira iherezo, ryerekana ku burambe bw’igihe burenze ibyo umuntu ashobora gusobanukirwa. Irindi jambo rizwi na bose, mo’ed rivuga igihe cyagenwe, ni ukuvuga igihe cyagenewe ikintu runaka ngo kibeho nk’umunsi mukuru (Abalewi 23:2,4). Mu yandi magambo, igihe mu Bisirayeli ba kera nticyafatwaga nk’ikidafatika ahubwo cyari cyerekeye ibintu bibaho byaba iby’igihe gito cyangwa kirekire.’100
Inkoranya nshya ya Bibiliya yongeraho ibi bikurikira byerekeye uko igihe kibonwa mu Byanditswe:
“Abaheburayo bari bafite uburyo bwabo bwo kubara uko igihe cyashiraga, ‘ariko uburyo bwakunze gukoreshwa mu gusobanura amagambo ‘ibihe’ bwerekeraga ku gihe cyagenwe, igihe kiri cyo, umwanya ku kintu cyangwa ku gikorwa. Ijambo rikoreshwa cyane ni ‘et (reba Umubwiriza 3:1 n’imirongo ikurikira ku gukoreshwa kwihariye); Z‘man na ryo rifite ubusobanuro nk’ubwo. Mo’ed riva ku busobanuro bw’inkomoko ‘kugena’ kandi rikoreshwa ku bihe bisanzwe nk’ukwezi kwabonetse (urugero Zaburi 104:19) n’iminsi mikuru yagenwe (urugero Kubara 9:2). Mu buryo bwihariye, aya magambo yose akoreshwa ku byerekeye ibihe byagenwe n’Imana, umwanya utangwa na Yo (urugero Gutegeka 11:14; Zaburi 145:15; Yesaya 49:8; Yeremiya 18:23). Mu Isezerano Rishya ijambo ry’Ikigiriki kairos rikunze kugaragara mu buryo busa n’ubu, nubwo ritavuga umwanya ukwiriye” (reba Luka 19:44; Ibyakozwe 17:26; Tito 1:3; 1 Petero 1:11).
Bityo Bibiliya ntivuga ku kudafatika guhoraho kw’igihe ahubwo ibyatanzwe n’Imana mu bihe bimwe byo mu mateka. Ubu buryo bwo kubona igihe bushobora kwitwa igihe kirambuye, aho kuba igihe kigenda kigaruka nk’uko igihe cyakundaga gufatwa mu bihe bya kera; umugambi w’Imana ugenda ugana ku by’uko igihe cyashize kitagaruka. Ibintu ntibipfa kugenda cyangwa kugaruka aho byatangiriye. Ariko kuvuga ko igihe kirambuye nk’uko Bibiliya ibivuga ntibyerekana ko igihe n’amateka bibaho mu buryo bw’ibintu bikurikirana, mu buryo butakwirindwa; ahubwo Bibiliya yibanda ku bihe, aho Imana ubwayo ikora iby’imigambi yayo mu isi (* Umunsi w’Uwiteka).101
C.H. Pinnock, mu nkuru ye ku gihe muri ‘The International Standard Bible Encyclopedia’ atubwira ku kudatanga umusozo rusange udasobanutse mu kwiga amagambo avuga igihe mu Isezerano rya Kera n’Irishya. Mbere yo kuvuga ku magambo akoreshwa ku gihe, aravuga ati :
“Kwiga amagambo akoreshwa ku gihe muri Bibiliya uyakuye mu bice arimo atakaza ubusobanuro bwayo bw’igihe cyo mu Byanditswe. Inyigisho za Bibiliya ku gihe (cyangwa ikindi kintu cyose) ntizishingiye ku buryo bw’iyiga-indimi, bwo gufata amagambo ari ukwayo, ahubwo ni ku buryo Bibiliya ibivuga n’amagambo ikoresha...”102
Ibi ntibivuga ko twirengagiza ubusobanuro bw’aya magambo, ahubwo ko tugomba kuyarebera mu bice arimo, hanyuma Pinnock akavuga ku magambo y’Igiheburayo n’Ikigiriki akoreshwa ku gihe. Agera ku musozo umwe nk’izi nkuru zavuzwe haruguru. Hanyuma ku byerekeye ubusobanuro Bibiliya iha igihe, aravuga ati:
Mbere na mbere, Bibiliya ibona igihe nko gukurikirana kw’iminsi umuntu abona iby’isi bihita. Abantu bahabwa iminsi yabo yabagenewe; Uwiteka aratanga kandi akisubiza (Yobu 1:21) ... Mu by’ukuri, Imana igenga ibihe by’umuntu (Zaburi 31:15; 139:16). Ku bw’icyaha, amateka yabayemo ibikorwa by’abantu baguye.
Imana yerekana ubuntu bwayo bucungura inyoko-muntu yazimiye hakoreshejwe amateka. Ukugenga amateka kwayo (Abefeso 1:11) kugaragarira ku mateka y’ibikorwa bicungura (Yesaya 46:4-10) 103
Natangajwe buhoro n’ubuke bw’ibice bivuga ku gukoresha igihe ugereranije urugero n’umubare w’ibice bivuga ku busonga mu by’amafaranga. Ibice byinshi byerekeye ubutunzi n’amafaranga, ariko bike byerekeye igihe. Ahari gutangara kwanjye guterwa n’ibihe tugezemo n’ukuntu dukoresha igihe n’uko tukibona nk’ubutunzi kimwe n’amafaranga.
Kuba ibice bike ari byo bivuga ku gihe ntibivuga ko uko dukoresha igihe bitagira umumaro kubera ko byumvikana ko bifite umumaro. Uku kunyuranya ntikuvuga icyakora ukuntu abanyaburayi bafata igihe n’uko bacyitaho nk’ikintu kigomba gukoreshwa mbere y’uko cyangirika.
Uko iyi si yateye imbere ibona igihe, bishobora kugaragazwa no gutandukana n’imvugo zo mu mico itandukanye. Urugero, abanyamabanki ‘mu Bwongereza bavuga ko isaha yiruka, mu gihe muri Espaniya bavuga ko igenda’.104 Ibi bifite ingaruka zikomeye ku buryo abantu babona igihe. ‘Niba igihe cyihuta, nk’uko Abongereza bavuga, tugomba kwihuta tukagikoresha mbere y’uko kigenda. Niba igihe kigenda, nk’uko abo muri Espaniya bavuga, umuntu ashobora kucyishimishaho.’105
None ni ayahe masomo dushobora gukura mu Ijambo ry’Imana ku byerekeye ubusonga mu by’igihe?
Utwigishe kubara iminsi yacu, uburyo butuma dutunga imitima y’ubwenge.
Zaburi 90 ni ugutekereza (imirongo 1-11) no gusenga (imirongo 12-17). Amasengesho ava mu gutekereza k’umunyezaburi ku by’uko Imana ari Nkuru kandi Ihoraho biyitandukanya cyane n’umuntu w’intege nke, w’umunyabyaha, kandi w’akanya gato. Muri iyi Zaburi, Mose yasengeye ibishobora kuva mu gutekereza kwe, cyane cyane ngo ashobore kugira ubushobozi bwo guhesha ubugingo Imana yamuhaye akamaro kandi ngo Imana yemeze cyangwa ihamye umurimo w’ibiganza byayo (umurongo wa 17). Yashakaga ko ubugingo bwe bugirira Imana akamaro kandi ko bugira agaciro iteka, ariko igice cy’ingenzi muri ibi, cyari ukumenya agaciro n’umugambi by’igihe cye ku isi. Ingorane z’umuntu ni uko akunda mu gihe gito aho kuba iteka. Ariko se gucunga igihe bitangirira he? Si ukubara gusa ko ubugingo ari buto, ahubwo iminsi igereranije yari asigaje ukurikije uko ubugingo bw’umuntu buri mu rugero rwo hagati bwareshyaga. Hamwe n’ubwo burambe bw’ubugingo, yasabye ko yakwitangira kuzanira Imana umusaruro mu bwenge bwayo bityo yagombaga kubaho mu bwenge, agendera mu mucyo w’ubwenge bw’Imana (reba Abefeso 5:15-18).
Kubara iminsi yo kubaho kwacu byagombye kubamo gusuzuma uko dukoresha n’uko ducunga igihe. Ibi bivuga gusuzuma ahantu n’ukuntu dukoresha iminsi yacu. Niba tubona dufite byinshi byo gukora bitubuza kumara igihe dusoma Ijambo ry’Imana, tugomba kwibaza impamvu. Reka mbahe impamvu enye zituma abantu bagira ibyo bakora byinshi, ariko ntibagire aho bajya mu byerekeye kuzigama iby’iteka, cyangwa se mu gusohoza ubushake bw’Imana.
(1) Abantu bashobora kugira byinshi bakora bitewe no kwikunda. Abantu bashaka kugaragara ko bakomeye. Muri iyi si yacu, gahunda zirimo ibintu byinshi byo gukora, umubare munini w’amasaha n’ibyo akora byinshi bifatwa nk’ibyerekana uko umuntu aba yarageze kuri byinshi cyangwa se akomeye. Dupima abantu, na twe ubwacu turimo, mu byo dukora no mu byo tugeraho, bityo bigatuma twiha gahunda ndende.
(2) Abantu bashobora kugira byinshi bakora ari uburyo bwo guhisha ubunebwe bwabo. Kujya hirya no hino mu bintu akenshi bitari ngombwa ni uburyo rimwe na rimwe bwo kwihunza ibitureba by’ingenzi cyangwa se bikomeye kurushaho. Ibi bikunze kuboneka ku bapasitoro. Bamwe bashaka kugira byinshi bakora bitandukanye aho kumara amasaha menshi bakora kandi batekereza ku Ijambo ry’Imana cyangwa igice cyo mu Byanditswe. Niba umupasitoro adafata igihe cyo kwiga no kumenya Ijambo ry’Imana, mbese yashobora ate kuyobora abantu ku mazi atuje kandi acecetse y’Ijambo ry’Imana?. Iri hame ni iryacu twese.
(3) Abantu bashobora kugira byinshi bakora kubera kwifuza. Abantu barifuza cyangwa bakunda ibintu. Matayo 6 ni igice kizwi na bose gisobanura ibi. Abantu, barakora, bagakora, bagakora kubera bafite iby’ibanze by’akajagari kandi ntibanyurwa; ibihagije nta na rimwe bibahaza. Nk’ingaruka, bakurikirana ibyo muri ubu bugingo kuva mu gitondo kugeza nimugoroba. Iyo binjije amadolari 70.000 uyu mwaka, umwaka ukurikiyeho bateganya imirimo myinshi kurushaho, bityo bakaba bakwinjiza amadolari 90.000. Kwifuza amafaranga ni ikintu kimwe. Ibi bishobora kubamo kwifuza imbaraga, guhimbazwa, icyubahiro, imyanya, ubutunzi n’umutekano.
(4) Abantu bashobora kugira byinshi bakora kubera bita ku gushaka gushimisha abantu aho gushimisha Imana. Ntibigeze biga kuvuga ‘oya’ bigira akamaro ku bushobozi bwacu bwo guhorana iby’ibanze by’Imana imbere yacu. Niba tudakoze gahunda y’ibyo tugomba gukora ngo tumenye ibyo dukwiriye gukora n’ibyo dukwiriye kureka, abandi bazabidukorera. Ibyacu bizaba uburyo busa no kugambanirwa aho kuba ibyo twiyemeje. Icyitegererezo cyiza kiri mu Byakozwe 6:1-7. Igihe intumwa zihuye n’ikibazo cyo gufasha abantu, zagikemuye zibanza gushyiraho iby’ibanze zikurikije amahame yo muri Bibiliya. Zaravuze ziti : ‘Ntibikwiriye ko turekera kwigisha Ijambo ry’Imana, kwicara ku meza tugabura. Nuko bene data mutoranye muri mwe abo twashyira kuri uwo murimo.’ Aho kugira ngo bongere uyu murimo ku byo bari basanganywe, bahaye abandi ububasha bwo kuwukora. Iby’ibanze byo muri Bliblia n’ubushake bw’Imana kuri twe, buri muntu ku giti cye bigomba kwerekana ibyo dukora aho kuba ibyo abantu bashaka cyangwa bakeneye.
Kubara iminsi yo kubaho kwacu, binavuga gusuzuma uko igihe dukoresha kimeze. Uburambe bw’igihe tumara ku kintu akenshi ntabwo ari ingenzi nk’uko icyo kiba kimeze. Ntitugomba kureba aho igihe cyacu kijya gusa, ahubwo n’uko tugikoresha n’impamvu. Mu kuvuga uko dukoresha igihe nshaka kubaza niba tugikoresha neza. Ese tugikoresha neza? Mujya mufata igihe cyo gusoma Ijambo ry’Imana n’indi mishinga isaba gutekereza no kuba menge iyo mutananiwe, cyangwa se murumva mufite intege? Iyo muri hamwe n’umuryango wanyu, mbese ubwenge bwanyu n’umutima wanyu biba byibereye ahandi? Ese mufite ibibarangaza? Urugero, nk’iyo muri mu rusengero, muba muriho mutekereza iki?
Impamvu ni ngombwa cyane. Tugomba kureba impamvu n’intego byacu mu gukoresha igihe. Nk’abizera dukeneye intego n’umugambi. Ibyo dukora byose byagombye gukorwa mu buryo busohoza intego za Bibiliya. Dukeneye (a) imigambi (y’ako kanya cyangwa y’igihe kirambye buhoro), (b) intego (z’igihe kiringaniye), na (c) umurimo twitumye (w’igihe kirekire). Bityo icyo dukora cyose mu gukoresha igihe cyacu cyagombye gushingira kuri ibyo. Ibi birimo kuruhuka, gukina, kugorora ingingo, kwishimisha, kimwe no gukora, gufasha n’umurimo w’Imana.
Bamwe mu ntiti n’abahimbyi bakomeye ni abantu baruhukaga buke. Kuki? Kubera ko byabafashaga gutekereza no gukoresha neza igihe cyabo. Bari abantu bafite intego bagamije (1 Abakorinto 10:31).
Uwiteka, Umenyeshe iherezo ryanjye, n’urugero rw’iminsi yanjye; Menye ko ndi igikenya. 5 Dore, wahinduye iminsi yanjye nk’intambwe z’intoke; Igihe cy’ubugingo bwanjye kuri wowe kimeze nk’ubusa : Ni ukuri umuntu wese, n’ubw’akomeye, n’umwuka gusa. Sela.’
Ibihe iyi Zaburi yandikiwemo byari ibihe byo guhanwa kwa Dawidi mu bugingo bwe (imirongo ya 8-11). Ntitubwirwa igihe ibi byabereye cyangwa icyo icyo gihano cyari cyo. Turabona gusa ko Dawidi yumvise ukuboko kuremereye kw’Imana mu bugingo bwe kandi akaba yarababazwaga mu mutima no mu bwenge. Ariko Ibyandistwe bitwigisha ko uguhana nk’uko ari uburyo Imana ikoresha nk’umubumbyi mu gutunganya no kunoza ubugingo bw’abantu bayo. Ikoresha ubwo buryo ngo idukure mu byaha no mu bugingo bwishingikiriza kuri nyirabwo ngo itugeze mu gukura guhamye no mu kwishingikiriza Imana ubwayo mu by’Umwuka. Kubera ko ari Yo soko y’ubugingo, ni na Yo igomba kuba uburyo bwacu n’impamvu zacu z’ubugingo. Ariko mu kuyigomera, umuntu ashakira muri ubu bugingo icyo budashobora kandi butigeze bugenerwa gutanga. Umuntu areba ku kumererwa neza kwe, ibinezeza, ibyo akurikirana, ibyo ageraho, n’ubutunzi ngo abonemo agaciro, gukomera, kunyurwa, n’umutekano mu bugingo. Ariko bumwe mu butumwa bukomeye bwo muri Bibiliya ni uko ibyo bibonerwa mu Mana yonyine.
Ubugingo bw’umuntu ni ubw’igihe gito, ni nk’intambwe y’ikiganza bakoreshaga mu bipimo mu gihe cya Dawidi. Ubugingo bw’umuntu ni nk’umwuka w’umuntu ubonwa mu gitondo iyo hakonje kandi ugahita ubura. Budafite Imana , ubugingo bw’umuntu ntacyo bumaze, ni nka baringa cyangwa igicucu. Umuntu ashobora kwirundira ubutunzi bwinshi, ariko ntashobora gupfa ngo ajyane na bwo. Arabusiga kandi ntawe umenya uko icyubahiro cye n’ubukire bwe biyoyoka.
Dawidi yari azi ko umuntu adafite Imana, nta byiringiro n’umumaro w’ubugingo yaba afite. Nk’umuntu wubahaga Imana, nubwo yari ashobewe kandi ababaye, aho kwerekana uko gushoberwa kwe imbere y’abandi byashoboraga gutukisha Imana, yahisemo gufunga umunwa we (Zaburi 39:1). Mu gihe yatekerezaga ku bugingo bwe no ku bugingo muri rusange, guceceka kwe kwararangiye aravuga, ariko si imbere y’abantu, ahubwo nk’uko byagombaga kuba, ni mu masengesho ku Mana. Yasabiye gusubizwa, asaba ubwenge ngo abashe kumenya icyo Imana yashakaga ko amenya no gushyira mu bikorwa akurikije ko ubugingo ari bugufi. Gusenga kwa Dawidi kutwereka ukuntu ibidasobanutse byo mu bugingo bidatanga ibyiringiro kereka iyo birebewe mu mucyo w’Imana ihoraho kandi izi byose n’umugambi wayo kuri twe nk’uko twabihishuriwe muri Bibiliya.
None ni iki Dawidi yasabaga igihe yasengaga ati, ‘Uwiteka, umenyeshe iherezo ryanjye, n’urugero rw’iminsi yanjye; menye ko ndi igikenya’. Bamwe bashobora kuvuga ko yasabaga, akurikije ko ubugingo bw’umuntu ari ubw’akanya gato kandi buhita nk’igicucu, ati mbese intego n’umumaro by’ubugingo bwanjye, bw’iminsi yo kubaho kwanjye ni ibihe? Ariko ahari ibi si byo Dawidi yasabaga mu by’ukuri. Yarasabaga ati, Uwiteka mfasha ngo ntashyira amagi yanjye yose mu gitebo cyoroshye, cy’akanya gato gihita cyihuta. Kubera ko Abisirayeli bagombaga kuba abagwaneza bakanafasha umunyamahanga n’umusuhuke (Gutegeka 10:18-19), bityo Dawidi yarimo asaba Imana kumufasha kubaho nk’umunyamahanga n’umusuhuke wishingikiriza k’Uwiteka muri byose (umurongo wa 12) aho kwiringira iyi si y’igihe gito.
Reba ukuntu asoza ibitekerezo bye ku guhita vuba agira intege nke k’ubugingo mu murongo wa karindwi.
“Mwami, none ntegereje iki? Ni wowe niringira.”
‘None’ ni ijambo ry’Igiheburayo atah ryerekana igihe kandi risobanura ngo ‘ubu’. Ariko iri jambo rikoreshwa akenshi nk’iribanziriza ibikurikira mu mucyo w’ibiriho ubu, ni ukuvuga ngo ‘nk’uko ibintu biriho ubu, aho mpagaze ni aha’, cyangwa se ‘nk’uko ibintu biriho ubu, ni iki gikwiriye gukorwa?’ Dawidi yarimo avuga ati nk’uko ibintu biri, nk’uko biriho muri iyi si, hamwe n’uko ubugingo bw’umuntu ku isi buri, bw’igihe gito kandi butagira umumaro, ‘mbese ntegereje iki?’ Inshinga ‘gutegereza’ ni gawa ivuga ‘gutegereza, gushaka wiringiye kubona, ibyiringiro’. Harimo igitekerezo cyo kwihanganira gutegereza mu kwizera wiringiye ko icyo wizeye kizaguha icyo utegereje. Dawidi yabishyize mu kibazo. Mbese hari icyo ntegereza kuri ubu bugingo n’ibihendo byabwo ngo kinshimishe cyangwa kinyereke agaciro k’ubu bugingo? Aherako atanga igisubizo cye yikiriza. ‘Ibyiringiro byanjye biri muri wowe’. Imana yonyine ni Yo yari ibyiringiro bye.
Kuba ibisonga byiza mu by’igihe ntibivuga ko tudakwiriye kwishimira ibintu byiza byinshi Imana iduha muri ubu bugingo. Ni koko muri 1 Timoteyo 6:17 hatwigisha ko Imana ‘iduha byose ititangiriye itama, ngo tubinezererwe’. Ariko tugomba kumenya ko mu kunezerwa kwacu, tutagomba gushyira ibyiringiro byacu mu bitiringirwa byo muri iyi si byo kumererwa neza cyangwa ibyishimo cyangwa imbaraga cyangwa umwanya cyangwa ubukire, ahubwo ni mu Mana yonyine (1 Timoteyo 6:17; Zaburi 62:1-12). Bityo Dawidi asoza iyi Zaburi asaba Imana kumukuriraho igihano ngo yishimire igihe afite ku isi (umurongo wa 13).
1 Timoteyo 6:17 ‘Wihanangirize abatunzi bo mu by’iki gihe, kugira ngo be kwibona, cyangwa kwiringira ubutunzi butari ubwo kwizigirwa, ahubwo biringire Imana, iduha byose itimana ngo tubinezererwe.’
Zaburi 62:1-12 ‘Umutima wanjye uturiza Imana yonyine: Ni Yo agakiza kanjye gaturukaho 2 Niyo gitare cyanjye yonyine n’agakiza kanjye. N’igihome kirekire kinkingira : Sinzanyeganyezwa cyane. 3 Muzageza he gutera umuntu, ngo mumwicane mwese, Nk’inkike ibogamye, nk’uruzitiro runyeganyega? 4 Iki cyonyine ni cyo bajya inama, ni ukugira ngo bamusunike, ngo agwe, ave mu cyubahiro cye : Bishimira ibinyoma : Basabirisha umugisha akanwa kabo, ariko bavumisha imitima yabo. Sela. 5 Mutima wanjye, turiz’Imana yonyine; kuko ari yo ibyiringiro byanjye biturukaho. 6 Ni yo gitare cyanjye yonyine n’agakiza kanjye; Ni igihome kirekire kinkingira : sinzanyeganyezwa. 7 Imana ni y’irimo agakiza kanjye n’icyubahiro cyanjye : Igitare cy’imbaraga zanjye n’ubuhungiro bwanjye biri mu Mana. 8 Mwa bantu mwe, mujye muyiringira : Ibyo mu mitima yanyu mubisuke imbere yayo : Imana niyo buhungiro bwacu. Sela. 9 Ni ukuri aboroheje ni Umwuka gusa, kandi abakomeye ni ibinyoma : Ni bashyirwa mu gipimo, ntibazika, bazateruka; Bose bateranye, Umwuka ubarusha kuremera. 10 Ntimwiringire agahato, Ntimwizigirire ubusa kunyaga : Ubutunzi nibugwira, ntibuzabaherane imitima. 11 Imana yavuze rimwe; nabyumvise kabiri, ngo Imana ni yo ifite ububasha : 12 Kandi ni wowe, Mwami, ufit’imbabazi : kuko witura umuntu wese ibikwiriye umurimo we.’
‘Ikintu cyose kigenerwa igihe cyacyo, n’icyagambiriwe munsi y’ijuru cyose gifite umwanya wacyo : 2 hariho igihe cyo kuvuka, n’igihe cyo gupfa; igihe cyo gutera n’igihe cyo kurandura ibikuri; 3 igihe cyo kwica n’igihe cyo gukiza; igihe cyo gusenya, n’igihe cyo kubaka; 4 igihe cyo kurira, n’igihe cyo guseka; igihe cyo kuboroga n’igihe cyo kubyina; 5 igihe cyo kujugunya amabuye, n’igihe cyo kuyarunda; igihe cyo guhoberana, n’igihe cyo kwirinda guhoberana; 6 igihe cyo gushaka, n’igihe cyo kuzimira; igihe cyo kwimana, n’igihe cyo gutanga; 7 igihe cyo gutabura, n’igihe cyo kudoda; igihe cyo guceceka, n’igihe cyo kuvuga; igihe cyo gukunda, n’igihe cyo kwanga; 8 igihe cy’intambara, n’igihe cy’amahoro.’
Salomo aratwigisha ko ibintu byose cyangwa ibikorwa byose mu bugingo nk’uko byerekanwe mu mirongo ya 2-8 bifite ‘igihe’ cyabyo (zeman, igihe, igihe cyagenwe) n’isizeni (eth cyangwa etz, uburambe, umwanya). Bimwe muri ibi bintu bibaho rimwe gusa mu bugingo mu gihe ibindi bigenda bigaruka. Ikintu cy’ingenzi ni ukumenya ko Imana yashyizeho ibihe kuri buri kintu cyo muri ubu bugingo (umwanya, ibyo dushinzwe, ibitugerageza) kandi ko tugomba gufata igihe cyo gukora ibikenewe. Nk’uko Banks abyerekana, ‘uko ikintu giteye, icyo umuntu ahura na cyo, intera mu bugingo cyangwa ubumwe byerekana ubwoko n’uburambe bw’igihe kigomba kugenerwa icyo kintu.’106
‘Iby’umuntu akora yirushya bimumarira iki? 10 Nabony’umuruho Imana yahaye abantu ngo barushywe na wo. 11 Ikintu cyose yakiremye ari cyiza mu gihe cyacyo. Kandi yashyize ibitekerezo by’igihe cy’iteka mu mitima yabo, uburyo umuntu atabasha gusesengura imirimo Imana yakoze, uhereye mbere na mbere ukageza ku iherezo.’
Nk’uko imirongo ya 1-8 ibyerekana, ibintu bikwiriye mu gihe cyagenwe n’Imana birimo ibintu bibiri bitandukanye kandi kimwe kirubaka ikindi kirasenya. Ibi bishobora kuzana ikibazo cyavuzwe mu murongo wa 9, ‘ibyo umuntu akora yirushya bimumarira iki?’ Ariko iki kibazo gisubizwa mu mirongo ya 10-11. Imana yakoze buri kintu ku buryo bukwiriye, buboneye (iri jambo risobanurwa ngo ‘bukwiriye’ {NASB} cyangwa ‘buboneye’ {NIV} mu gice cya 5:18) mu gihe cyacyo. Ijambo ry’Igiheburayo rivuga cyiza. Muri Bibiliya yitwa Septante (Ubusobanuro bw’Ikigiriki bw’Isezerano rya Kera) risobanurwa na “Kalos” rivuga “ikiri mu rugero,” cyiza, gikwiriye, gifite akamaro. Abantu batitegereje ibihoraho ntibabasha kubibona. Kubera iyi mpamvu, Imana yashyize mu mutima w’umuntu gusobanukirwa iby’iteka ngo abashe kureba hirya y’ubu bugingo. Ibi, birumvikana, ni ukuri ku babona uko igihe kivugwa mu Ijambo ry’Imana. Mu Isezerano Rishya bisobanurwa mu buryo bw’abahagarariye Imana ku isi / abasuhuke.
Nyamara, ntibyoroha iteka kumenya akamaro k’umwanya wihariye mu gihe. Hamwe na Pawulo dushobora gushoberwa mu bihe bimwe na bimwe, ariko ntitugomba kwiheba (2 Abakorinto 4:8). Ntitumenya iteka agaciro k’ibice by’ibihe, ariko dushobora gusubira mu magambo y’umunyezaburi: ‘Ariko ku bwanjye ni wowe niringiye, Uwiteka, naravuze nti: “Uri Imana yanjye. Ibihe byanjye biri mu maboko yawe …” (Zaburi 31:14 - 15a).107
‘Erega nta muntu uzi igihe cye, ukwo amafi afatwa mu rushundura, n’inyoni nazo zikagwa mu mutego, uko niko abantu nabo bategwa mu gihe cy’amakuba, iyo baguwe gitumo. 13 Kandi nabonye ubwenge munsi y’ijuru, bwambereye igikomeye.’
Aha Salomo araduha imyifatire umuntu wese akeneye. Bagomba kubaho nk’abari mu Uwiteka kandi bagafata imyanya hafi ya yose Imana ibaha, ariko bagomba gusobanukirwa iteka ko ibivugwa n’uburambe bw’ubugingo bitamenywa mbere. Nta n’umwe ushobora guhamya ko azanesha cyangwa atabona bitaraba uko Imana izamugenza.108 Umubwiriza 11:2 yongeraho ati, Ubigabanye barindwi, ndetse n’umunani; kuko utazi ibyago bizatera ku isi ibyo ari byo.
Bityo isomo ni uko dushobora ndetse twagombye kunezererwa ubugingo n’igihe Imana iduha ku isi, ariko tutamenye kandi ngo dukunde Imana, nta kintu ku isi cyagira agaciro k’iteka. Intego n’akamaro by’ubugingo ntibishobora kubonwa mu bintu cyangwa iby’igihe gito. Imana yonyine ni Yo ibiduha. Kubera ko ari uko biri, Imana ni Yo igomba kuba iy’ibanze mu bugingo (Matayo 6 : 33 - 34).
‘Nuko mujye mugenza mutyo, kuko muzi yukw’igihe cyo gukanguka gisohoye rwose. Dore agakiza kacu karatwegereye, kuruta igihe twizereye, 12 Ijoro rirakuze, burenda gucya. Nuko twiyambure imirimo y’umwijima, twambare intwaro z’umucyo. 13 Tugendane ingeso nziza, nk’abagenda mu mucyo, tutagira ibiganiro bibi, tudasinda, tudasambana, tudakora iby’isoni nke, tudatongana, kandi tutagira ishyari. 14 Ahubwo mwambare Umwami Yesu Kristo, kandi ntimuhe urwaho imibiri yanyu, ngo ibone uko ikora ibyo yifuza.’
Nuko mujye mugenza mutyo kuko muzi igihe. Intumwa iratwigisha ko dukeneye kuyobora igihe dukurikije ukuri kw’Ijambo ry’Imana n’icyo riduhishurira cyerekeye ibihe. Kumenya ibi bitubera impamvu ikomeye yo kubaho twubaha Imana nk’uko bivugwa mu mirongo ibanziriza uyu. ‘Igihe’ ni ijambo rikomoka ku Kigiriki Kairos. Ritandukanye na Chronos rishobora kuba ryerekeye ku gihe cyakoreshejwe, cyangwa se ku burambe bw’igihe, Kairos akenshi ryerekera ku gihe runaka cyangwa kizwi, kandi cyane cyane ku gukoreshwa neza kwacyo cyangwa ku biranga igihe cyihariye n’ibijyana na cyo. Bityo ryerekeye ku gihe runaka, umwanya wo gukora ikintu, igihe cy’ingirakamaro, igihe cyangwa ibihe byuzuye, igihe cyakiriwe neza, igihe cy’agakiza, cyangwa igihe gikomeye (Abagalatiya 6:10; Abakolosayi 4:5; Ibyakozwe 14:17; Abagalatiya 4:4; Abefeso 1:10; 2 Abakorinto 6 : 2; 2 Timoteyo 3 : 1). Kairos rikoreshwa inshuro 85 mu Isezerano Rishya; 30 muri zo ni Pawulo urikoresha.
Uburyo buhamye kandi bugize uko umukristo afata igihe ni ukwemera ko, hamwe no kuza kwa Kristo, igihe rukumbi cyihamya Kairos cyaratangiye, ni cyo ibindi bihe byose bifatiraho.109
Mariko 1:15, Abagalatiya 4: 4, 2 Abakorinto 6: 2 hagaragaza neza ko hamwe no kuza kwa Yesu Kristo, igihe gishya cyatangiye ari cyo gihe cyemerwa, igihe cyo kubona Imana no kugira agakiza kayo ku bw’ubumuntu n’umurimo by’umucunguzi Mesiya wategerejwe igihe. Uyu Mucunguzi yambaye umubiri w’umuntu, yigisha abantu, apfa kubera ibyaha byacu, azurwa mu bapfuye, none ubu yarazamuwe yicara iburyo bw’Imana. Ni muri uyu mwanya w’icyubahiro, ku bw’umurimo w’Umwuka Wera n’umubiri wa Kristo, Imana ishaka kwiyegereza abantu bose.
Mariko 1:15 ‘Igihe kirasohoye, ubwami bw’Imana buri hafi:nuko mwihane, mwemer’ ubutumwa bwiza.’
Abagalatiya 4 : 4 ‘Maze igihe gikwiriye gisohoye, Imana yohereza Umwana wayo, wabyawe n’umugore, kandi wavutse atwarwa n’amategeko.’
2 Abakorinto 6 : 2 ‘kuko yavuze iti : Mu gihe cyo kwemererwamo narakumviye, No ku munsi wo gukirizwamo naragutabaye. Dore none ni cyo gihe cyo kwemererwamo, dore none ni wo munsi wo gukirizwamo.’
Kubabazwa, gupfa, kuzuka, no kuzamurwa kwa Yesu si ibintu by’amateka yahise gusa. Ahubwo, ibi ni ibintu by’ingenzi mu gihe byatwakiriye mu gihe cy’agakiza cyo Pawulo yasobanuye nk’igihe cyo kwamamaza umubiri wa Kristo. Kubw’ubugwaneza bw’Imana, uyu ni umunsi abantu b’indimi zose, amoko yose, n’ibihugu byose bashobora kubona agakiza ku bwa Kristo ni twamamaza Ubutumwa bwiza.
Ariko ubwo ubu ari Kairos y’agakiza, ni n’ubundi bwoko bwa kairos, igihe kivugwa ko gikomeye (2 Timoteyo 3:1), nk’ababaho mu minsi mibi (Abefeso 5:16), kandi nk’igihe cy’ijoro. Ni igihe, icyakora, ijoro ryamaze kugenda amanywa akaba yegereje (Abaroma 13:11). Umunsi wegereje ni umunsi wo kugaruka kwa Kristo igihe azatwakira mu bihe (mu bwinshi) byagenwe mu bwami bw’imyaka igihumbi bwo kwima kwa Kristo ku isi (Abefeso 1:11).
Mu gihe kwizera kuzana agakiza no kubabarirwa ibyaha, kuzana n’uruhare rukomeye ku by’igihe. Kwizera kuduhamagarira kubaho mu bwenge kubera kamere y’iyo Kairos nk’ikomeye kandi yuzuye ibibi mu gihe na none dufite mu bwenge ukuri kw’umunsi uzaza ku mperuka y’iki gihe turimo. Guhamagarirwa kubaha Imana mu mirongo ibanza bishingiye ku gusobanukirwa neza intego isumba byose y’Imana ku bw’iki gihe cy’umwijima, kubera ko kwerekera ku kurangira kw’ibintu byose mu gice cya nyuma cy’agakiza kiza ku bantu ba Kristo. Ikivugwa ni uko dukeneye kumenya kamere y’iki gihe nk’igihe cy’umwanya w’agakiza, ariko na none nk’icy’akanya gato kandi kibi gitandukanya n’ubwiza bw’ikizaza ari cyo gihe cy’umucyo w’iteka n’ibihe byagambiriwe (Abefeso 1:11). Bityo kubaha Imana bijyana no gusobanukirwa kamere y’igihe mu mugambi w’Imana.
‘Nuko mwirinde cyane uko mugenda, mutagenda nk’abatagira ubwenge, ahubwo mugende nk’abanyabwenge 16 mucunguze ubury’umwete, kuko iminsi ari mibi. 17 Nuko ntimukabe abapfu, ahubwo mumenye icyo Umwami wacu ashaka.’
Intumwa iraduhamagarira kugenda twirinda kubera ko iminsi turimo muri iyi si y’ubu ari mibi. ‘Mibi’ ni Poneros rivuga, ikigome, kibi, kitari cyiza, gisuzuguritse, kitagira umumaro, kigira ingeso mbi, kigenda kiba kibi.110
Satani yitwa ‘Umubi’ (ho poneros) kandi ni ukuri, ububi bw’iyi minsi bwongerwa n’ibyo Satani akora nk’umutware w’iki gihe (Yohana 12: 31; 14: 30; Abefeso 2: 2; 6: 12). Iminsi ivugwa ntagushidikanya ko ari mibi kubera yuzuye ibitekerezo, iby’agaciro, no gukoreshwa bisenya kandi bitandukanye n’imigambi y’Imana, ariko na none ni mibi kubera ubwinshi bw’ibihendo n’ibigeragezo byagenwe n’Umubi mu gukura abantu ku Mana n’ubushake bwayo (2 Abatesalonike 2:10; 2 Timoteyo 2 26; Ibyahishuwe 12:9). ‘Mukoresha igihe cyanyu cyose’ cyangwa ‘mucunguza uburyo umwete’. Igihe ni Kairos ryasobanuwemo haruguru. Inshinga ni (exagarazo), ‘kubatura, gucungura, kugura byose’. Iyi nshinga ikoreshwa mu buryo bwo ‘kwongera kugura’ cyangwa ‘gucungura’ mu Bagalatiya 3:13 na 4:5 ku byerekeranye no kubatura abizera mu mategeko. Mu ijwi ryo hagati nk’aha ishobora kugira igitekerezo cyo ‘kwigurira byose’.111 Gukoresha ijwi ryo hagati byerekana inyungu ibonwa mu gucungura igihe Imana yaduhaye mu isi.
Ubugingo bwa kera bw’umwijima nk’abana bo kurimbuka bugomba guhinduka ubugingo bw’umucyo nk’abana b’Imana bashaka kwerekana ibishimisha Umwami (Abefeso 1:1-14). Hamwe n’ibi haza uruhare rwo gukoresha neza iki gihe. Impamvu, mwibuke, ni uko iminsi ari mibi. Yuzuye ibishuko n’ibigeragezo bigenewe kutubuza ubushake bw’Imana. Abefeso 5: 5-18 hashishikariza abizera kuba maso no kugendera mu bwenge bitonze kandi bayobowe n’Umwuka kugira ngo bamenye ubushake bw’Imana kandi baneshe ikibi cy’iyi minsi. Bityo, indi ngaruka y’uku kugendera mu bwenge twitonze ni ubushobozi bwo gucungura igihe kuva mu bubata bw’umumaro n’ibikorwa bitagira inyungu mu gihe hano ku isi ibyo bidashimisha Imana kandi bitagira agaciro k’iteka.
Twe gucogorera gukora neza, kuko igihe nigisohora, tuzasarura nitutagwa isari. 10 Nuko rero, tugirire bose neza uko tubonye uburyo, ariko cyane cyane ab’inzu y’abizera.’
Hakurikijwe amategeko y’isarura (imirongo ya 7 - 8), intumwa idushishikariza ubugingo bwo kwitangira ibyiza by’abandi, ku bantu bose, ariko cyane cyane ku b’inzu y’abizera (imirongo ya 9 - 10). Mu guhugura kwe, akoresha Kairos inshuro ebyiri, rimwe mu murongo wa 9, ‘igihe gikwiriye’, no mu murongo wa 10, ‘uko tubonye uburyo’. Mu murongo wa 9, Kairos ikoreshwa hamwe na ntera idios, ‘icy’umuntu, cyigenga, cyihariye’, cyangwa se ‘icyihariye, icyitaruye, igikwiriye, ikiboneye’112. Bivuga ngo, ‘mu gihe cyacyo’, bivuga igihe gikwiriye kandi kiboneye, ibi bishobora kuba kandi igihe cyo gusoroma, igihe cyo gusarura. Hari igihe kigiye kuza kizarangwa n’isarura, igihe cy’ingororano ku bw’umurimo wo kwiringirwa. Umurongo wa 9 uhinduka impamvu y’umurongo wa 10.
Mu murongo wa 10, Kairos rikoreshejwe hamwe na Hos, rikoreshwa nk’icyungo cyerekana igihe gito kivuga ngo ‘mu gihe, igihe cyose’. Mu gihe Kairos mu murongo wa 9 ivuga iby’ingororano zizatangwa mu gihe kizaza, umurongo wa 10 wo uvuga kuri Kairos y’ubu iyo Imana yageneye buri wese muri twe nk’igihe n’uburyo bwo gukora ibyiza cyangwa se kubiba imbuto nziza mu buryo bw’ibikorwa byo kwitanga kubwo gukunda abandi. Amahame agenga gukora neza ari ukubiri: (a) ukubiba kwacu nta kuntu kutazagororerwa, igihe cyo gusarura kizakurikiraho, kandi (b) dukwiriye gukora ibyiza igihe tugifite uburyo, igihe cyose Umwami akiturekeye aha ku isi. Iki ni igihe dufite cyo kubiba imbuto nziza.
‘Mugendere mu bwenge, ku byo mugirira abo hanze, mucunguze uburyo umwete. 6 Ijambo ryanyu rifatanye iteka n’ubuntu bw’Imana, risize umunyu, kugira ngo mumenye uko mukwiriye gusubiza umuntu wese.’
Amagambo y’uyu murongo asa n’ayo mu Befeso 5:15, havuga ngo gucunguza uburyo umwete. Asa na none mu bitekerezo nk’Abagalatiya 6:10 ku byerekeye ibyo gukoresha igihe cyose dufite. Mu gihe mu Bagalatiya 6:10 havuga ibyo kwitangira ibyiza by’ubwoko bwose, igitekerezo aha ni ugutanga ubuhamya bwiza mu batizera. Kugirira neza abantu bose no gutanga ubuhamya bwiza birumvikana birajyana. ‘Uburyo’ ni Kairos kandi na none, aho kwibanda ku gihe runaka, intumbero iri ku gihe kiramba hamwe n’uburyo butandukanye ku bw’uburenganzira n’uruhare twahawe.113
Hamwe n’ubuhamya bwacu ku batizera, dufite uruhare mu bintu bibiri: (a) Uko twitwara, birimo imyifatire yacu, bigomba kuba byiza kandi mu buryo bushobotse bwose; kandi (b) uko twitwara nk’uko bigaragarira mu byo tuvuga, bisize umunyu neza ngo bibashe kunyura umuntu dushaka kugeza kuri Kristo.
1:17 ‘Kandi ubwo uwo mwambaza mumwita So, ari ucira umuntu wese urubanza rukwiriye ibyo yakoze, ntarobanure ku butoni, mumare iminsi y’ubusuhuke yanyu mutinya.’
2:11 ‘Bakundwa, ndabahugura, ubwo muri abasuhuke n’abimukira, kugira ngo mwirinde irari ry’umubiri ry’uburyo bwinshi rirwanya ubugingo.’
‘Iminsi’ mu gice cya 1:17 ni Chronos ryerekeye gusa ku burambe bw’ubugingo bw’umuntu ku isi hamwe no guhita vuba kwabwo. Ku rundi ruhande, ijambo ‘ubusuhuke’, mu gihe na ryo ryerekeye ku guhita vuba, ryerekeza intumbero yacu ku myifatire n’imibereho ubugingo bukwiriye kugaragaza uko dukwiriye kwitwara muri icyo gihe. Tugomba kubaho nk’abasuhuke.
Ishingiro n’impamvu ry’iyi nyigisho bishingiye ku mirongo ibanza kubera impamvu zitari zimwe :
(1) Dufite Umukiza muzima n’ibyiringiro bizima kubwo kuzurwa mu bapfuye kwa Kristo, kandi turangamiye imbere kuri gakondo itabasha kubora no kwandura cyangwa kugajuka, ibikiwe mu ijuru abizera kuko ari abenegihugu bo mu ijuru (1 Petero 1: 3-4). Mu yandi magambo, gakondo yacu yo mu ijuru ni ikintu gitandukanye cyane na gakondo yacu yo muri iyi si. Umwami yabitwibukije atya:
Matayo 6: 19 - 21 ‘ Ntimukibikire ubutunzi mu isi, aho inyenzi n’ingese ziburya, kandi abajura bacukura bakabwiba; 20 mwibikire ubutunzi mu ijuru, aho inyenzi n’ingese zitaburya, n’abajura ntibacukure ngo babwibe : 21 kuko ah’ubutunzi bwawe buri, ariho n’umutima wawe uzaba.’
(2) Nka bamwe agakiza kabo karinzwe n’imbaraga z’Imana, tureba imbere ku by’agakiza kazaza bizahishurwa mu kugaruka no guhishurwa kwa Kristo (1 Petero 1 : 5 - 14).
(3) Hagati aho, tugomba kwibuka ko turi abana b’Imana Yera. Ibi bivuga ko tugomba kuba abera tukabaho nk’abasuhuke, tukazibera abatoranijwe mu buryo tubaho (1 Petero 1:15 - 19). Ni koko, nubwo kera tutari ubwoko bw’Imana, ubu turi bwo. Mu by’ukuri, ubu turi ubwoko bwatoranijwe, abatambyi b’ubwami, ishyanga ryera, abantu Imana yironkeye, kandi abantu bafitiwe umugambi wihariye - kugira ngo twamamaze ishimwe ry’Imana yaduhamagaye ikadukura mu mwijima ikatugeza mu mucyo wayo w’itangaza (2:9 - 10).
Nk’abizera Kristo, turi abenegihugu bo mu ijuru aho tugomba gushakira Umukiza (Abafilipi 2:20 - 21). Uku kuri n’ibi byiringiro bigomba gushimangira uburyo tubaho. Ntitugomba gutura ‘nk’abo mu isi’, babaho nk’aho iyi si ari ho imuhira cyangwa ari yo yonyine ubugingo bukeneye. Murumva imyifatirere mvuga iyo ari yo -‘tugomba kwishimisha uko dushoboye kuko tubaho rimwe gusa’-. Ahubwo, abizera Kristo bagomba kubaho nk’abasuhuke bafite ubwenegihugu n’imuhira nyakuri mu ijuru. ‘Ubusuhuke’ muri 1Petero 1:17 ni Ikigiriki Paroikia (....) kandi ryerekeye ku bugingo bw’umusuhuke uba mu gihugu cy’amahanga cyangwa cy’ubusuhuke. Ryerekana ubugingo bw’umuntu ubaho nk’umusuhuke mu mahanga kugira ngo akore, ahari nk’uhagarariye igihugu cye. Ariko kuri uyu muntu, imuhira n’ubutunzi bwe biri ahandi. Paroikia rikoreshwa ku busuhuke bw’Abisirayeli nk’abimukira mu gihugu cy’amahanga, igihugu cy’Egiputa (Ibyakozwe 13: 17) kubera ko bagombaga gutegereza igihugu cy’isezerano, igihugu cy’ Isirayeli.
Bityo, muri 1 Petero 2: 11, nko kuduhugurira kwirinda irari ry’umubiri rirwanya ubugingo kandi rishobora kwangiza ubuhamya duhamiriza ab’isi, intumwa Petero ahuza Paroikia na Parepidemos (.....) kugira ngo arusheho kudusobanurira uko tugomba kubaho no kubona igihe cyacu ku isi. Parepidemos rivuga umunyamahanga, umwimukira, umusuhuke, utuye ahatari iwabo kandi rikoreshwa aha ku bakristo bumva batari iwabo muri iyi si kubera ko ari abasuhuke (Zenos, umunyamahanga, umusuhuke) n’abimukira (parapidemos) ku isi (Abaheburayo 11:13).
Nagerageje gusobanura amagambo y’ingenzi akoreshwa aha mu kwerekana uko tugomba kubona igihe cyacu n’uko dukoresha igihe ku isi, ariko ahari nta kintu kibivuga neza nk’indirimbo y’Imana ya kera :
Iyi si si iwacu, ndi umushyitsi
Ubutunzi bwanjye buri hejuru,
kure y’ibicu
Abamarayika barandembuza
bakinguye umuryango w’ijuru
Sinshobora kwumva ndi i muhira
muri iyi si ukundi
Nubwo ntibuka neza amagambo, nibuka ko nasomye amagambo ya Harry Ironside muri kimwe mu bitabo bye bisobanura Bibiliya hashize imyaka myinshi ku byerekeye ukuntu yakiriwe mu ruganiriro rw’urugo rwiza rw’umuryango ukize cyane. Abonye uko urwo ruganiriro rwanganaga (rwari runini rungana n’inzu yose ya bamwe) n’ibirimo byose ukuntu byari byiza, aratekereza ati :Nta gitangaza kubona abantu bamwe batita ku byo gutegereza, ibyiza by’ijuru’. Icyo yashakaga kuvuga kwari uko abantu batunze nk’ibyo bakunze gutekereza ko ijuru barigezemo hano ku isi kandi bakaba babaho batyo.
Niba warigeze kuba mu bukonje bwo mu Majyaruguru y’Uburengerazuba (bwa Leta Zunze Ubumwe za Amerika) nka njye, ariko ukamenya ko mu mezi make wari kuzimukira muri Arizona y’Amajyepfo igihe gisigaye cy’ubugingo bwawe, mbese ibyo byashoboraga kugira icyo bihindura ku mibereho yawe? Niba ikoti ufite ubu rishaje, mbese ubasha kugura irishya? Ibigata by’imodoka yawe, byo kugendesha mu rubura (neige) cyangwa se imashini yawe ikuraho urubura wabigira ute? Wabigurisha cyangwa wabijyana muri Arizona? Kumenya ko igihe cyawe mu bukonje bwo mu Majyaruguru y’Uburengerazuba ari icy’umwanya muto kandi ko ushobora kuba umuturage wo muri Arizona hashyuha, byagombye guhindura imibereho yawe y’igihe usigaje mu Majyaruguru y’uburengerazuba.
Petero aratubwira ko irari ry’umubiri rirwanya umutima kandi ko rigize intango y’ibituzirikira kuri iyi si. Tureba ku kugira ibyo bintu ngo biduhe umutekano, kunyurwa, n’icyubahiro, ariko twagombye kubonera ibi muri Kristo n’iwacu mu ijuru hafite umutekano wuzuye. Ibi ni byo bigize urufatiro rukenewe ngo tuneshe intambara. Bityo hariho intambwe zitandukanye mu bice bibiri by’umurongo wa 11. Nubwo harimo ukundi kuri nko kuyoborwa n’Umwuka, ububasha bwo kurwanya irari ry’umubiri bushingiye cyane ku kuntu twitwara mu gihe cyacu kuri iyi si n’icyo dushaka gukora muri ubu bugingo.
Mbese hari ubwo waba warigeze kurebera ku rutugu rwawe ngo ubone ukurura ibisa na gari-ya-moshi ndende na bya rukururana byayo byuzuye ibintu bitarangiye, ibintu washakaga kurangiza, ariko bikaba bikiri aho, bigukurikirana aho unyura? Nta gushidikanya, kimwe cyangwa byinshi muri ibyo bya rukururana byuzuye kwicira urubanza, gushoberwa kubwo kuneshwa, no gutekereza iteka uti hari ibyo gukora byinshi birenze ibyo nashobora. Wigeze se kwibaza aho igihe kijya? Twashobora kwifuza ko habaho amasaha menshi mu munsi ariko ibyo si amahitamo, si byo? Imana yahaye buri wese muri twe amasaha 24 mu munsi nta munota wiyongereyeho. Biragaragara, amasaha 24 araduhagije ngo dukore ibyo yaduhamagariye gukora. Igihe dufite mu munsi si yo ngorane.
None se, ingorane ni iyihe? Igisubizo kimwe dushobora gutanga ni uko ingorane igomba kuba ari uko twiha gahunda n’uko tugaba igihe. Simfite imibare kuri ibi, ariko nzi ko kimwe mu bintu by’ingenzi mu mangazini acuruza ibikoresho byo mu biro ari kalendari n’ingengabihe nka ‘Day Timers’ na ‘Five Star Diary’. Nta gushidikanya izi zirafasha kandi zirakenewe. Na njye mfite imwe. Ariko iyo si yo ngorane kuko abantu benshi bakurura ibyo bya rukururana by’imirimo itarangiye ari abantu batunganya gahunda zabo kurusha abandi mu isi. Ingorane irakomeye kurushaho.
Igifatika ni uko hazabaho iteka ibyo gukora byinshi birenze ibyo dushobora kurangiza, twavuga ku bikenewe, nk’umurimo, kwishimisha, gutembera, n’ibindi. Igikenewe, icyakora, si cyo twahamagariwe. Umwami Yesu wari ufite imyaka itatu gusa ngo akore umurimo We yashoboraga gushoberwa ariko ntiyigeze ahungabana ku bw’igihe n’ibyo yagombaga gukora. Inyigisho y’ubugingo bw’Umukiza itwereka ko nubwo yari afite byinshi byo gukora, ndetse akaba yarabaga ananiwe ku mugoroba, ubugingo bwe ntibwigeze bugira gususumira cyangwa guhubuka. Buri gihe wasangaga afite umwanya wo gukunda no gufasha abantu, rimwe na rimwe akamarana umwanya munini n’umuntu umwe nka wa musamariyakazi ku iriba. Yashoboraga kwemera ko gahunda ye inyurwamo n’ibyo atateguye nk’uburyo Imana imuhaye bwo gukora umurimo We. Urugero ruri muri Mariko 6 aho yahagije abantu 5.000. Umugambi We wari ukubona ahantu hitaruye ngo aruhukeho gato, ariko abonye abantu bamukurikiye, abagirira impuhwe kuko bari bameze nk’intama zidafite umwungeri. Yafashe uwo mwanya ngo abigishe kandi ahe abigishwa be isomo (Mariko 6:30-44).
Na none, reba ibi ku murimo w’Umukiza. Yitaga cyane ku bantu n’ibibababaza. Yagiraga impuhwe, ariko ku magana yakijije, hari ibihumbi atakijije cyangwa ngo afashe. Byatewe se n’uko atari abitayeho? Si ko biri. Ni uko yari azi ibyo bari bakeneye atari byo yari yahamagariwe. Yagendaga iteka yishingikirije kuri Se kandi igihe cye n’umurimo We byayoborwaga no kugenga kwa Se n’ubushake bwe. Ahari icyitegerezo kiruta ibindi kuri ibi kiboneka muri Mariko 1:32-39.
‘ Nimugoroba, izuba rirenze, bamuzanira abarwayi bose n’abatewe n’abadayimoni. 33 Ab’umudugudu wose bateranira ku irembo. 34 Akiza benshi bari barwaye indwara zitari zimwe, yirukana abadayimoni benshi ntiyabakundira ko bavuga, kuko bari bamuzi. 35 Mu museke arabyuka, arasohoka, ajya mu butayu, asengerayo. 36 Simoni n’abandi bari kumwe na We baramukurikira. 37 Bamubonye baramubwira bati: Abantu bose baragushaka. 38 Arabasubiza ati: Ahubwo tujye ahandi mu yindi midugudu iri bugufi, nigisheyo naho, kuko ari cyo cyanzanye. 39 Ajya mu masinagogi y’ab’i Galilaya yose, abwiriza, kandi yirukana abadayimoni.’
Kuba hariho gukena gukomeye kw’abantu basabaga ko abafasha biragaragara muri iki gice. Simoni Petero aratubwira ko abantu bose bamushakaga, ariko ntiyayobowe no gukena kwabo cyangwa impuhwe ze cyangwa ubushobozi cyangwa icyubahiro, nubwo yari Umwana w’Imana ubwayo. Ahubwo, yashyize imbere ubugingo bwe : yashyize iby’ibanze imbere. Afata igihe cyo kwiherera na Se (umurongo wa 35), agashaka ubushake bwa Se no gushobozwa na We ku bwa kamere ye y’umuntu, kandi agakora ubushake bwa Se. Imyifatire ya Simoni ni iy’abantu kandi iduha urugero rwiza mu ngorane zacu. Nubwo Simoni atashoboraga gukeka ko Yesu atitaye ku bantu, ikigaragara n’uko Simoni yabonye ukubura k’Umwami cyangwa kwiherera mu masengesho kwe nk’aho nta mumaro, ndetse ahari nk’ikimenyetso cy’iby’ibanze bitari byo nubwo atari ko byari biri. Simoni yarebye gusa ku gukena kw’abantu. Yesu yabonye ibyo bakeneye, ariko abirebera mu bushake bwa Se. Simoni yatangajwe n’ubwinshi bw’abashakaga Umwami n’abigishwa be. Uko biri kose, Umwami We ntiyatangaye, haba no kwa nyirabukwe wa Petero. Simoni yari ayobowe n’irari ry’ingaruka zigaragarira abantu, abantu benshi bakijijwe, ariko ntiyari ashishikajwe n’Umwami.
Ni ukuri, umutima wa Yesu wari uremerejwe n’umubabaro yabonye kwa nyirabukwe wa Simoni. Ni ukuri yabyeretse Se. Ariko igisubizo cy’igihe cye cyo gusenga cyabaye ko yahunze ibyo bari bakeneye hanyuma agakomeza ajya mu midugudu yo hafi kubwiriza ubutumwa. Kuki? ‘Kuko ari cyo cyanzanye’, ni ko yavuze. Yari azi ubushake bw’Imana ku bugingo bwe n’uko yanga kuvanwa ku izima nubwo yari aremerejwe cyane n’ibyo bari bakaneye yabonaga iruhande rwe. Byari amahitamo akurikije ubushake bw’Imana kuri We. Nubwo isi yari icyuzuye abakennye (ku mutima), mu minsi ya nyuma y’umurimo We, mbere y’umusaraba, yashoboraga gusenga ati, ‘Nakubahishije mu isi, kuko narangije umurimo wampaye gukora.’ (Yohana 17:4). Imana yari yaramuhaye igihe gihagije cyo gukora ibyo yari yaramuhamagariye gukora kandi ibyo ni byo byari bifite akamaro. Nta bya rukururana n’imirimo itarangiye byari ku ntugu za Kristo.
Abo turi bo kwose, twaba dufite impano cyangwa dushoboye, cyangwa dukomeye, ntituzashobora na rimwe kurangiza ibikenewe bidukikije cyangwa ngo turangize ibyo tubona bikenewe gukorwa. Icyakora, dushobora kubona igihe n’ububasha byo gukora ibyo Imana iduhamagarira gukora.
None ni kuki dukurura gari-ya- moshi yuzuye ibintu bitarangiye, kwicira urubanza, no gushoberwa. Turi mu isi iramya umurimo. Ni isi yagize umurimo n’ibyo umuntu ageraho isoko y’ibanze yo gutunganirwa, umutekano, no kunyurwa. Abenshi bakunze kugira icyo gipimo kidashoboka cyo gutunganirwa ku buryo bakoresha ubwonko cyane ngo babone umusaruro kandi bakore neza. Byahindutse nk’ikiyobyabwenge bakoresha ngo bumve bamerewe neza. Ariko se kuki bagomba gukoresha ubwonko gutyo? Nta gushidikanya biterwa n’irari ryo kugera ku by’icyubahiro, kugira ibyo abandi bafite, cyangwa se kugira byinshi kurusha ibyo abandi bafite, kumva bashimishijwe na bo ubwabo, cyangwa kugira icyo baratira abandi, yaba umubyeyi cyangwa bo ubwabo. Ibuka, Intumwa Petero isobanura ibi nk’irari ry’umubiri ry’uburyo bwinshi rirwanya ubugingo.’ None uko gutunganirwa abantu bashaka ni ukuhe? Mu magambo y’ab’isi, uko gutunganirwa gushakirwa mu myanya, imbaraga, icyubahiro, kwinezeza, n’ubutunzi; cyangwa se mu bwenge, amafaranga, ubwiza, ikirangirire mu mikino ngorora ngingo, umuntu ufite umubiri wubatse neza. Ku byerekeye ibi, mperuka gusoma amagambo ateye amatsiko ku byerekeye gutunganirwa:
Ni ikigeragezo, umutego, uburozi, ikiyobya-bwenge. Birareshya, bitera amatsiko, iyo ufasheho urushaho kubikunda; birashobeza. Ni nka lisansi itwara moteri y’isi, ubukungu bushingiye ku masoko yigenga. Bitangira nk’icyifuzo bigahinduka ngombwa, uburenganzira. Bitangira nk’ibyo kwimara ubute bigahinduka ibishakwa iteka. None turabishaka.114
Igitangaza muri ibi ni uko bidaterwa n’ubwinshi bw’iby’umuntu akora, cyangwa ageraho, cyangwa afite, ahubwo ntibyigera bigaragara nk’ibihagije. Ibihagije ntibiba bigihagije. Ni yo mpamvu, ku bw’ibi cyangwa ibi biyobya-bwenge abantu basa n’abadafite igihe gihagije. Bayoboka inzira itagira aho ijyana cyangwa burira urwego rwegamiye urukuta rutariho.
Kuba igisonga cyiza mu by’igihe Imana itanga si ugucunga iminota ngo dukoreshe igihe cyacu mu buryo butanga umusaruro. Mu kuri dukeneye gukoresha igihe cyacu mu bwenge, ariko dukeneye kurushaho gusobanukirwa igihe mu buryo bwo kumenya ibintu bikomeye by’Imana mu mateka, ibyahise, iby’ubu, n’ibizaza nk’uko bivugwa mu Byanditswe ku by’umugambi ukomeye w’Imana. Nk’uko byavuzwe mu ntangiriro y’iyi nyigisho, intego yerekeye ubusonga mu by’igihe si uko abakristo barushaho kubona ibibafata igihe. Icyo dukeneye si ubugingo burushaho kugira ibibufata igihe. Igikenewe ahubwo, ni ugukoresha neza igihe dufite hamwe no kureba icyo Bibiliya ivuga ku gihe cy’iyi isi mu buryo butatu bw’ingenzi:
Ubwa mbere, nk’uko byagaragajwe muri 1 Petero, tugomba gusobanukirwa neza abo turi bo nyakuri nk’abakristo. Turi abana b’Imana n’abene-gihugu bo mu ijuru, hano ku isi turi abasuhuke, abagenzi, abimukira. Ab’isi ku rundi ruhande, babaho nk’abene-gihugu bo kuri iyi si bashakira umumaro n’intego by’ubugingo muri iyi si yonyine. Ku mukristo, gukurikiza amabwiriza ya Petero bivuga kwakira no gukomeza iyi myifatire mishya ku birebana n’igihe cyacu ku isi n’icyo dukoresha ubugingo bwacu.
Ubwa kabiri, nk’uko Pawulo abitwibutsa mu Baroma n’Abefeso, tugomba gusobanukirwa neza aho turi aha. Tubaho mu bihe Pawulo yise ibihe by’umwijima cyangwa ijoro nk’igihe kibi, igihe gihita vuba. Buri kintu muri iyi si kigenewe kudushoboza kugira ubugingo intego yacu y’ibanze muri iyi si. Icyo dukeneye rero ni ukugenda twitonze ngo ducungure igihe Imana yaduhaye ku isi, tukirinda gukoreshwa no gutekereza kubi bitewe n’Umubi.
Ubwa gatatu, tugomba kwibaza no gusubiza impamvu turi aho turi aha. Turi aha nk’abahagarariye Kristo bahamagariwe Ubutumwa mu isi yose bwo guhindura amahanga yose abigishwa bahereye i Yerusalemu (aho tuba) no kugera ku mpera y’isi (Matayo 28:19-20; Ibyakozwe 1:8). Tugomba guhagararira Umukiza, tugahimbaza Imana, kandi tukayishimira iteka.
2 Abakorinto 5:20 ‘Ni cyo gituma tuba intumwa mu cyimbo cya Kristo, ndetse bisa n’aho Imana ibingingira muri twe. Nuko rero, turabahendahenda mu cyimbo cya Kristo kugira ngo mwiyunge n’Imana.’
1 Abakorinto 10:31 ‘Namwe iyo murya, cyangwa munywa, cyangwa mukora ikindi kintu cyose, mujye mukorera byose guhimbaza Imana.’
Abafilipi 4:4 ‘Mujye mwishimira mu Mwami wacu iminsi yose: yewe, nongeye kubivuga nti, Mwishime!’
96 Robert Banks, The Tyranny of Time: When 24 Hours Is Not Enough, InterVarsity, Downers Grove, IL, 1983, p. 32.
97 R. Alec Mackenzie, The Time Trap, McGraw Hill, McGraw Hill, New York, 1972, p. 2.
98 Charles Swindoll, Leisure, Multnomah Press, Portland, 1981, p. 1.
99 Banks, p. 51.
100 Harper’s Bible Dictionary.
101 Harper’s Bible Dictionary.
102 C. H. Pinnock, The International Standard Bible Encyclopedia, Vol. 4, Q-Z, Revised, Eerdmans, Grand Rapids, 1988, p. 852.
103 Pinnock, The International Standard Bible Encyclopedia, Vol. 4, Q-Z, Revised, p. 852.
104 Banks, p. 144.
105 Banks, p. 144.
106 Banks, p. 175.
107 Banks, p. 175.
108 The Ryrie Study Bible, NASB, Expanded Edition, Moody Press, Chicago, 1995, p. 1028.
109 The New International Dictionary of New Testament Theology, Colin Brown, Gen. Ed., Vol. 3, Zondervan, Grand Rapids, 1975, p. 837.
110 Walter Bauer, F. Wilbur Gingrich and Frederick W. Danker, A Greek-English Lexicon of the New Testament and Other Early Christian Literature, University of Chicago Press, Chicago, 1979, Logos Library Systems, electronic media.
111 G. Abbott-Smith, A Manual Greek Lexicon of the New Testament, T & T Clark, Edinburgh, 1973, p. 158.
112 Abbott-Smith, p. 212.
113 Fritz Rienecker, A Linguistic Key To The Greek New Testament, edited by Cleon L. Rogers, Jr., Regency, Grand Rapids, 1976, p. 584.
114 Ramesh P. Richard, “Success, The Consuming Addiction,” Dallas Theological Seminary’s Kindred Spirit, Winter 1996, p. 10.


c: text/html

text:
Imana ikora ibishoboka byose ngo ubugingo bwacu butabura
INTEGO : IBYO IMANA IKORA KUGIRA NGO UBUGINGO BUTABURA
2 Samweli 14:14 Twese tuzapfa duse n’amazi amenetse hasi, atakiyorwa ukundi. Kandi Imana na yo ubwayo ntihutiraho gukuraho ubugingo, ahubwo ishaka uburyo kugira ngo uwirukanywe ataba uciwe na yo.
Nkuko twabivuze dutangira, nta hantu ubugingo bugaragara mu muntu ku buryo bufatika. Uko amaraso azenguruka mu muntu niko ubugingo buzenguruka mu muntu.Iyo ubugingo buzenguruka mu muntu aba afite ubuzima, nyamara ufite ubuzima wese ntafite ubugingo. Amaraso niyo azengurutsa ubugingo mu mubiri w’ umuntu. Nubwo ubu umubiri upfunyitse ubugingo, Impanda nivuga, abera bazaba bakiriho, ubugingo buzaza inyuma bupfunyike umubiri, niyo mpamvu gutaha kw’icyo gihe kutazasiga imirambo, nta gushyingura kuzabaho. Uko niko guhindurwa kuvugwa.
Icyo gice twavuze haruguru, cyivuga inkuru za Amunoni na Tamari. Amunoni yifuje Tamari igihe kirekire, abibwira umugabo w’ingurumbanya (umuntu w’indyadya, wahimba amayeri yose ashohoka) witwa Yonadabu, amugira inama yo kwirwaza maze akamutumaho ngo amusure. Tamari agezeyo, Amunoni amugusha mu cyaha cy’ ubusambanyi, arangije aramwirukana ngo amuve mu maso !
Ibi byatumye Abusalomu, musaza wa Tamari yica Amunoni. Abajyanye inkuru i bwami nabo barayikabya bavuga ko Abusalomu yamaze abantu abica bituma Umwami akuka umutima ndetse Abusalomu nawe arahunga.
Hari umugore w’ umunyabwenge w’ i Tekowa atumwe na Yowabu , nyuma yo kumenya ko Dawidi akumbuye Abusalomu, amubwira amagambo y’ ubwenge, amwibutsa ko atagaruye Abusalomu. Niho yamwibukije ko burya n’ Imana idahutiraho gukuraho ubugingo, ahubwo ishaka uburyo kugira ngo uwirukanywe ataba uciwe nayo.
Imana kwirukana kwayo, si ko guca kwayo. Ushobora kumara igihe umeze nk’ uwirukanywe nayo, ukayishaka ukayibura. Birashoboka ko wabura Imana mu nzozi, no mu buhanuzi ariko ntiyaguciye. Imana ikora ibishoboka byose ngo ubugingo butabura.
Hari igihe ibibazo by’ ubuzima bituma umuntu ata Imana akayihunga, akayisiga ndetse akamera nkuyisezeyeho, Nyamara burya Uwiteka azi ahantu waba ubugingo bwawe bukaba buzima, naho waba ubugingo bwawe bugapfa bwipfushije, mbese ukamera nk’ uwahuye n’ icyatsi cyitwa Rwona. Iki cyatsi gitera umurima kikona ibintu byose yaba ibiteye n’ibyimejeje.
Uwiteka rero azi ahantu waba ukahahurira na Rwona, Niyo mpamvu ushobora kubona hari ahantu akurekera, akamera nkuhagufungiye, akahagucungira. Yesu azi ahantu wajya hakakona, kuko azi Rwona y’ ubugingo bwawe. Azi agakiza kawe, kandi Icyo arinda kuri wowe ni Ubugingo. Ntukibaze rero kuby’ Uwiteka yakwimye, Kuko Uwiteka akora ibishoboka byose ngo ubugingo bwawe butabura, ukamera nk’uwo yaciye.
Hari abakristo bimukira ahandi , nabo bagahinduka mu gakiza ! Ese iyo turi ahantu hamwe dutinya iki twagera ahandi tukagitinyuka ? Ese umushumba Mukuru ntitujyana hose ? Dukwiriye kugira ubukristo budahindurwa n’ aho tugeze.
Umukristo muzima , umaze kugira ubugingo buzima, arihamiriza. Yobu yihamirije ko ubugingo bwe bukiri buzima. Maze Yobu akomeza guca imigani ye ati"Ndarahira Imana ihoraho, Ari yo yanyimye ibyari binkwiriye, N’Ishoborabyose yababazaga ubugingo bwanjye. Ubugingo bwanjye buracyari buzima, Kandi Umwuka w’Imana ni we utuma mpumeka. (Yobu 27:1-6). Iyo ubugingo ari buzima cyanga butari kugenda neza ni nyirabwo ubyimenyaho.
Ayi Mana ndondora umenye ibyo nkora byose…. Umurika ahatabona, aho umwijima uri ! Umpe umutima ukangutse , uzinutswe ibyaha. Mvugutira kdi unshure ,iinkamba zimvemo. (Indirimbo 38 mu gushimisha)
Uwiteka azi kuvuguta ubugingo, azi icyo akorera ubugingo ngo bugire inyota yo kumushaka. Kukuvugutira ubugingo ngo inkamba zikuvemo, ni ibikorwa Uwiteka akorera ubugingo bwawe, niyo byakubabaza, bikaguhombya, ariko bikamukwegereza cyane. Kandi ibyo bimukwegereza abigukorera kenshi !
Dukwiriye kuba abakristo bumva amarenga y’ Imana. Ntidukwiriye gukuruzwa imigozi ngo dukunde twumvire Imana. Ntimube nk’ifarashi cyangwa inyumbu zitagira ubwenge, zikwiriye guhatwa n’icyuma cyo mu kanwa n’umukoba wo ku ijosi, Utagira ibyo ntizakwegera.!
Zab 32:9. Ntiyakundira ubugingo bwanjye kubura yabucunguje igiciro iteka aramfata Urukundo rwanjye ruke ntirwamufata, sinamugundira ubwanjye, Yesu we aramfata, Amina. Imana ikomeze iturindire ubugingo !
Pasitori ZIGIRINSHUTI Michel

robotstxt: allowed

filter: keep


text:
Ryangombe yabayeho ndetse anakora ibitangaza mu Rwanda bingana n’ibya munywanyi we Ruganzu Ndoli.
Amateka avuga ko yakomokaga mu Burengerezuba bwa Uganda, mu karere ka Kitara cya Muliro mu majyaruguru y’ikiyaga cya Rwicanzige.
Se wa Ryangombe yitwaga Babinga wa Nyundo, Nyina akitwa Nyiraryangombe w’Umusumbakazi, umugore we akitwa Nyirakajumba.
Akomoka mu bwoko bw’Abanyoro mu muryango witwa Abakonjo bakunze gukoresa ururimi rw’igikonjo rukoreshwa n’ababandwa,abaragura n’abaterekerera.
Umwanditsi w’Ibitabo akaba n’Umusizi Nsanzabera Jean De Dieu mu gitabo cye Imizi y’u Rwanda, ku rupapuro rwa 308-312 asobanura byinshi kuri Ryangombe n’uko yafatwaga.
Ryangombe yavutse ari ikinege abyara Binego, Ruhanga, Nyabirungu, Mashira na Kagoro.
Abamusingizaga bavugaga ko ari Ryangombe, bibero birinda ibiramba, Nyamunyaga iziburiwe, izitaburiwe akazazinyaga inkingi n’imyugariro yitwa Nkingiyinka, mu nkingi y’abagabo yitwa Nkungiyabagabo.
Yagaragaye bwa mbere mu Rwanda ku ngoma y’Umwami Ruganzu II Ndoli ahasaga mu mwaka wa 1510. Kuza mu Rwanda ngo yahuriye na Ruganzu mu gace ka Bukamba amwemerera kuza mu Rwanda ngo atangire yamamaze idini rye mu Rwanda nk’ibyo yakoraga muri Uganda.
Ryangombe ngo yari umuntu w’intwari akaba n’umuhigi w’umukogoto(uzi kurasa cyane)mu buhigi bwe yifashishaga imbwa ze nyinshi.
Icyo azwiho cyane ni uko yabaye inkomoko yo kubandwa no guterekera kuko mbere yo gupfa kwe bitabagaho.
Ryangombe ni imandwa imwe mu zizwi neza mu Rwanda rwo hambere zifashishwa n’abantu mu kubandwa kimwe na Binego, Mugasa, Kagoro, Ruhanga, Nkonjo, Mashira, Umuzana na Nyabirungu.
Muri Uganda yari umupfumu w’ikirangirire, yinjira mu Rwanda yazanye n’abagaragu be bitwaga Abacwezi, bari bafite izina ryabo ryihariye ryo kwitwa Imandwa, bari 15 bameze nk’abari mu itorero rye.
Buri mandwa yari ifite icyo ishinzwe mu itorero ryazo. Muri izo mandwa 15 harimo abana be, inshuti ze n’abagaragu be bari bagize umuryango mugari.
Imandwa yitwaga Ntare ni yo yazunguye Ryangombe amaze gupfa.
Urupfu rwa Ryangombe
Akigera mu Rwanda yakomeje umwuga we wo guhiga kuko yari aje mu gihugu cyuzuyemo amashyamba akize ku nyamaswa z’umuhigo.
Yashyikiye mu ishamba ry’Ibirunga n’iry’urugano aboneka mu karere ka Burera hari hasanzwe ari ingoma y’u Burera.
Umunsi umwe yaraye agambiriye umuhigo abwira abo bari kujyana ko azawubatanga. Mu gitondo yazindukanye n’abahungu be Ruhanga rwa Milimo, Kagoro n’abandi.
Mu gihe ariko yari araye ari bujye guhiga, nyina Nyiraryangombe aricura araragura ati “ Siba umuhigo wa none cyana kimwe cya Mukanya cyamaze nyina ubugwe n’ubugwe-shyamba! Siba umuhigo wa none bibero birinda ibibanda, Shebuja wa Ruhanga umugabo, siba umuhigo wa none.”
Undi ati “ Oya ntabwo nsiba ndahigira Nyabikenke.”
Nyina ati “Narose inzozi mbi, narose itukura rya Nyabikenke, narose urukwavu rutagira ishyira n’umurizo, narose imbogo y’ihembe rimwe, narose inkware y’ibara , narose umugezi utemba ujya rugura ya Nyabikenke, wihigira Nyabikenke." Ryangombe ati “Ntabwo nsibira ntahigiye Nyabikenke”.
Ryangombe araryama, bigeze mu museke arabaduka ahamagara imbwa ze, ziraza ati “Nimumpe amayombo y’imbwa zanjye. Amayombo arabura naho Nyiraryangombe yayahishe. Yakomeje kuyashakisha kugeza ubwo bamubwiye ko ari kwa Nyiraryangombe ajya kuyashakirayo.
Yahise ajyana umujinya kwa nyina Nyiraryangombe akubita umugeri ugwira ibiseke, amayombo aravuga, ayakuramo ayambika imbwa ze.Amaze kuzambika ati “ Ndaboneje”.
Nyiraryangombe ariruka akenyurura umweko awurambika mu bikingi by’amarembo, asaba umuhungu we gusiba. Ariko kuko yari yarubiye arawusimbuka awugwa inyuma.
Mu ishyamba ibyo Nyiraryangombe yababwiye byose bagiye babibona, ariko Ryangombe abirengaho, avuga ko nta ndagu z’agakecuru kuko ngo atari ko kamubuza guhigira Nyabikenke.”
Mu gihe bari bakomeje guhiga imbwa zakoze hasi no hejuru zivumbura imbogo y’ihembe rimwe, umuhigi we Nyarwambari yohereza imbwa mu gihuru igenda izica imwe imwe kugeza izimaze.
Nyarwambari aba agiye kureba Ryangombe aramutakira ati “ Imbwa zawe zashize.” Undi ati “ iyo nyamaswa ni bwoko ki?” Undi ati “ Ukuboko n’ukuguru ni inka, ariko iyo nyamaswa yatuyobeye.”
Ryangombe yahise yoherezayo imbwa ye yari isigaye yitwaga Nyakayonga. Ya nyamaswa yahise iyitera ihembe iba irayishe.
Ryangombe abibonye ati “ Nyakayonga imbwa yanjye, twajyanye injurijuri, twajyanye ijuru inyuma, twajyanye i Burundi kwa Kiburungu, Nyakayonga nta gihugu tutageranyemo, imbwa yanjye ntinsize.”
Ryangombe aba yendereje imbogo, ayikoza icumu ku ipfupfu, na yo imukoza icumu mu nsyanyango irakunkumura nkuko yishe za mbwa zose iramwirenza.
Ageze mu kirere asumira igiti cy’umuko aragikomeza, abari kumwe na we biruka amasigamana bati ibintu birakomeye bajya gutabaza bene Ryangombe aho bahigiye.
Bahageze babaza aho iyo nyamaswa iri barahabereka, Binego bya Kajumba, Rukarabankaba arayisatira ya nyamaswa iba irabyutse, yenda icumu ariyishinga mu rwano rihinguka inyuma , iba irirenze(irapfuye).
Asanga Ryangombe, nibwo se yahamagazaga Mashira ngo amutume kuri nyina Nyiraryangombe. Undi aramuhakanira ko atatunguka mu maso ya Nyiraryangombe amubwira ko yapfuye. Na Kagoro na we biba gutyo.
Ahamaza Nkonjo, amwemerera ko amutuma. Ati “ Ugende umbwirire Nyiraryangombe ,uti umwana umwe si umuryango, igiti kimwe ntikibamo ishyamba! Uti ‘umugore ambandwe, umugabo ambandwe.’"
Baragenda babikojeje Nyiraryangombe, ahaguruka ubwo ahurirana n’abahetse Ryangombe baboneje bamujyana mu birunga, Ryangombe apfa atyo.
Umuko Ryangombe yapfiriyemo niwo bita Umurinzi, igiti cyifashishwa mu mihango yo kubandwa no guterekera, kuko ari cyo cyakijije Ryangombe gushwanyaguzwa n’imbogo.
Inkomoko yo kubandwa no guterekera
Abantu benshi barimo abo yaraguriye, abaturanyi be, abo mu bwoko bwe, abari bamuzi bose k’ubw’ubuhangange bwe, ntabwo bigeze bemera ko yapfuye, barabwiranaga bati ‘ afite ikindi gihugu yagiyemo, niyo mpamvu dukwiriye kwiga uburyo twajya tumusaba ibyo dukeneye, ibimunaniye akazajya abidusabira ku mana nkuko yabigenzaga.
Bakomeje kujya babandwa baterekera bamwibuka bamusaba n’ubwo yapfuye, bakizera ko icyo bamusaba akibahesha ku Mana kuko bari bamuzi nk’igihangange n’umunyabwenge.
Nguko uko Abanyarwanda bamufataga nk’umuhuza wabo n’Imana, ariko ntibamusenge.


text:
Bamubeshye ko umwana yabyaye yapfuye bamupfunyikira igipupe
Umubyeyi witwa Nzamwitakuze Brigitte wo mu Murenge wa Coko mu Karere ka Gakenke yabyariye mu Bitaro bya Ruli kuri uyu wa 22 Kanama 2016, bukeye bamubeshya ko umwana yapfuye bamupfunyikira igipupe.
Niyonsaba Martin, umugabo wa Nzamwitakuze, avuga ko bari babyaye umwana muzima, agahamya ko ubwo yari aje kumureba yinjiranye umuforomokazi akamubwira ngo nabe asohotse arimo kumuvura nyuma abubwira ko umwana yapfuye.
Yagize ati "Njya kureba abanza kunkoresha inama yo kwihangana ngiye kureba nsanga yafunze igikarito ngo yashyizemo umwana ngiye gupfundura ngo ndebe aravuga ngo ihute kandi nturare hano, ntihagire umuntu upfundura."
Uyu mubyeyi uvuga ko umuforomokazi wamumuhaye yanamutegeye moto kugira ngo yihute barere bamushyinguye, avuga ko mbere yo gushyingura babanje gupfundura ngo barebe aho umutwe uherereye, barebye basanga mu ikarito bari babahayemo icyo bitaga umurambo w’umwana harimo igipupe n’amabuye abiri.
Umuvugizi wa Polisi mu Ntara y’Amajyaruguru, IP Gasasira Innocent, yabwiye Kigali Today ko aya makuru atarayamenya.
Cyakora, ubwo twavuganaga na Dr Kaneza Deogratias, wasigariyeho Umuyobozi w’Ibitaro bya Ruli, yabwiye Kigali Today ko we n’uwo umuforomokazi wabo bari bari kuri Polisi ikorera mu Karere ka Gakenke kwisobanura kuri icyo kibazo.
Dr Kaneza cyakora yatwemereye ko aza kuduvugisha avuye kuri Polisi akadusobanurira uko icyo kibazo giteye.
Umunyamakuru wa Kigali Today ukorera mu Karere ka Gakenke aracyadukurikiranira iyi nkuru ngo amenye ku buryo bwimbitse iby’iki kibazo.
Ibitekerezo ( 10 )
REKA NSUHUZE UMUNTUWESE WUMUSOMYI %uyumuforomokazi wasanga wenda yamwibyekuberako yabuzurubyaro mushishoze niba aribyo cyangwa yamugurishaga byumwihariko subwamberewenda yababiko arukumugurisha mumuhane mwihanukiriye murakoze.
ahaaa haragazwe pe
Ariko Jyewe Nkumu Somyi Ndabona Bakwiriye Gushyiqaho Za Camera Zikontorora Ibitaro Byose Murwanda Kuko Bidakozwe Mumagurumashya Ubujura bwakwiyo Gera
Uwomwana Bazamwite N.Ramvuyekure Cp Mvuyekure Ariko Uwomugabo Ararengana Nibamufungure??? Ahubundi Iyisi Iratuyobeye..
uwomuforomokazi bamukurikirane kandi ahanwe byintangarugero.
Yewe nisatani kuko subuzima
Muraho!
Ibi birababaje cyane.
Minisiter y ubuzima yadufasha bagashyiraho itegeko ry uko umubyeyi wese aherekezwa n umugabo we ataboneka hakagira undi umuhagararira umubyeyi yahisemo kko icyizere cy ababyaza ari gike.
Murakoze
Uwo Muganga Akurikiranwe Abazwe Icya Muteye Kwiba Umwana Asubizwe Ababyeyi Be
Nne uwo muforomakazi ntabw bamujana mur prison!
NAGAHOMA MUNWA!!!!!!!!!!!!


text:
Yabigarutseho mu mpera z’icyumweru gishize ubwo Sena y’u Rwanda yahuzaga inzego zitandukanye baganira kuri gahunda zigamije kuvana abaturage mu bukene.
Minisitiri Kaboneka yavuze ko abaturage bakwiye kwitondera gusaba kuva mu byiciro by’ubudehe bashyizwemo kuko hari abagendera mu kigare gishobora no kubagiraho ingaruka mu minsi iri imbere.
Yatanze urugero rw’umuturage wari woroye inka zitari munsi y’icumi warwanaga n’abandi asaba gushyirwa mu cyiciro cy’ubudehe.
Ati “Hari n’uwo ushyira imbere y’abaturage bakaba aribo bamwamagana, Hari ahantu nagiye umuntu asaba kujya mu cyiciro afite ishyo ry’inka zitari munsi y’icumi ariko arimo aburana ngo ajye mu cyiciro runaka. Mubabije anyemerera ko byose abifite. Nti urashaka iki ati ‘ ese abana banjye baziga bate?”
Yakomeje avuga ko atumva ko iyo mitungo ishobora kumutura umutwaro wari kuzamuremerera mu minsi iri imbere.
Ati “Urumva ni ibyo afite ntabwo yumva ko ashobora kubikoresha neza, ngo arashaka kurihirirwa kw’abana be. We arashaka kujya mu cyiciro kubera hari buruse y’ubuntu. Akanibagirwa ko ari inguzanyo agomba kuzishyura.”
Yatanze urundi rugero rw’umuturage wari ku murongo asaba ko yahindurirwa icyiciro. Yegereye Minisitiri Kaboneka amubwira mu Gifaransa ko ashaka guhindurirwa icyiciro, amusubirishijemo abivuga mu Cyongereza, amusabye kubivuga mu Kinyarwanda, abaturage bari aho bamutamaza ko afite imitungo itamwemerera gushyirwa mu cyiciro cya mbere ndetse ko yize.
Ku kibazo cy’abarangije kaminuza barwanira gushyirwa mu cyiciro cya mbere n’icya kabiri,nabyo ngo ntibikwiye.
Ati “Uyu munsi turajya hasi hariya tugasanga umuntu urangije kaminuza ufite impamyabumenyi na we ashaka kujya muri cya cyiciro cya mbere n’icya kabiri, kubera ko adafite akazi. Ubu birasaba nkaho ibyiciro byabaye igisubizo kinakemura ikibazo cyo kutagira akazi.”
Yakomeje avuga ko abantu bakwiye kubitandukanya bakabyumva ngo niba runaka yabonye impamyabumenyi cyangwa se arangije amashuri y’imyuga akwiriye kumva ko yabonye ubushobozi bushobora gutuma adatekereza gukomeza gufashwa, ahubwo agahera ku bumenyi yabonye akabukoresha nk’igishoro gituma yiteza imbere agafasha n’abandi.
Minisitiri Kaboneka akomeza avuga ko umuntu nk’uwo akwiriye kubazwa niba ashaka kuba umutindi nyakujya.
Kaboneka yasabye abayobozi gufasha mu guhindura imyumvire n’imitekerereze y’abanyarwanda, buri wese akumva ko agomba kwigira.
Ati “Ibyo tuvuga byo kwigira mu gihugu ntabwo byaramba umuturage atishimiye ibyo afite noneho agatera indi ntambwe. Banza wigire n’ugufasha aze agufasha kuva aho ugeze.”
Guverinoma y’u Rwanda yatangiye iyo gahunda yo kuzamura abaturage mu mirenge 30 y’igihugu biciye mu cyo bita gutanga inkunga ikomatanyije.
Umunyamabanga wa leta muri Minaloc ushinzwe imibereho myiza no kurengera abaturage, Mukabaramba Alvera, yavuze ko iyo gahunda yatangiye igamije gufasha abantu kuva mu rwego runaka rw’ubukene bakagira aho bagezwa.
Abaturage bari mu cyiciro cya mbere n’icya kabiri cy’ Ubudehe bazafashwa guhabwa amatungo magufi, kwishyurirwa mituweli, guhabwa akazi muri VUP ndetse n’ibindi bigo bya leta bigiye gutanga akazi muri ibyo bice bizajya bihera kuri abo baturage bagende bafashwa kuzamurwa kugeza bageze aho batagikeneye gufashwa.
Kaboneka akomoza kuri iyi gahunda yagize ati “Twarebye ngo izi gahunda ni gute ku muntu umwe tukamukurikirana nibura mu myaka itatu tukavuga ngo turamucukije ararangije? Igituma twabifashe wasangaga dutatanya imbaraga, umuntu ukamuha akangaka katari bumwice ngo kamukize akaguma kuri serumu. Turavuga tuti reka dukore impamba ishoboka, tumukurikirane umwaka umwe, ibiri turore uko ashobora gutera imbere akagera aho agera avuga ati ,nshobora kwifasha.”
Biteganyijwe ko iyo gahunda izakomereza mu turere twose tw’u Rwanda. Buri karere kagiye gatoranywamo umurenge umwe uzaherwamo.


text:
Ibi bibazo byagaragarijwe mu nama nyunguranabitekerezo igamije kurebera hamwe uko umurage uhagaze ku Isi, inama yabereye i Karongi mu Ngoro y’ibidukikije ku itariki ya 30 Kanama 2016.
Iyi nama itegura indi mpuzamahanga yiga ku gusigasira umurage izaba umwaka utaha, yitabiriwe n’abayobozi b’Ingoro Ndangamurage zo mu bihugu byo ku mugabane w’u Burayi, Amerika, Afurika n’abandi bafite aho bahuriye n’umuco n’ibidukikije.
Umuyobozi mukuru w’agateganyo w’Ingoro Ndangamurage mu Rwanda, Ndikumana Isidore, yavuze ko hari ibibazo bitandukanye bituruka ku murage wibwa, wangizwa n’intambara n’abatumva agaciro kawo bakawufata uko bishakiye.
Yagize ati "Ni ikibazo kigaragara mu isi, aho bamwe mu baturage bumva ko umurage ari uwa mukerarugendo, ntibumve ko umurage ari uwabo. Iyi nama rero ni ukugira ngo turebere hamwe ese n’izihe ngamba zafatwa kugira ngo uwo murage tuzawusigasire ugirire akamaro Isi.”
Yakomeje avuga ko umurage atari uw’igihugu runaka ahubwo ko ari uw’Isi muri rusange, ari na yo mpamvu bose bafatanyiriza hamwe mu kuwusigasira ku buryo ikintu kibwe mu gihugu kimwe, abakora mu nzu ndangamurage cyajyanywemo biyumvamo kugisubiza aho kigenewe kuba.
Ndikumana kandi yanagarutse ku miti gakondo, indirimbo n’ibindi biranga umuco bigenda bikendera, avuga ko ibihugu bikwiye gufata iya mbere mu gushyiraho amategeko agamije kubirengera ndetse yishimira ko mu Rwanda iri tegeko ryamaze gutorwa.
Umunyamabanga Nshingwabikorwa w’Inteko Nyarwanda y’Ururimi n’Umuco (RALC), Dr Vuningoma James asanga kuba ibihingwa bikoreshwa nk’imiti gakondo bigenda bikendera ari amahano kuko biri mu bintu bimwe byatumye imiryango ibaho kuko benshi ari ho bavanaga imiti n’ibibatunga.
Agira ati "Hari ibiti biraha inyuma, iyi nzu ndangamurage kubitwereka ni byiza ariko igihe kizanagere twese dushake uburyo tubibungabunga. Kubibungabunga kumwe ni ukubitera ahantu henshi hashoboka kandi no kugira ngo abanyarwanda bo ubwabo babyiteho. Kubibereka ni byiza, amaherezo bikagera kuri benshi bashoboka kugira ngo tubigire umurage wacu. ”
Umuyobozi w’Ingoro y’amateka kamere mu Budage(Museum für Naturkunde), Johannes Vogel yavuze ko u Rwanda rumaze gukora byinshi mu gusigasira umurage ushingiye ku muco n’ibidukikije ndetse avuga ko bazakomeza gutanga ubufasha kugira ngo n’ibitarakorwa bigerweho.
Yanavuze ko nyuma y’ibi biganiro nyungaranabitekerezo hagiye gushyirwaho komite igamije gusuzuma niba ubusabe u Rwanda rwatanze bwo kuzakira Inama mpuzamahanga ya gatatu yiga ku kugusigasira umurage, izaba ibereye bwa mbere muri Afurika bwakwemerwa, ariko avuga ko rufite amahirwe menshi yo kubyemererwa.
Kuri ubu u Rwanda rukomeje guhura n’ibibazo by’umurage ugenda ukendera ahanini bituruka ku nyubako n’ibindi bikorwaremezo, ubuhinzi bugezweho, imihindagurukire y’ibihe byose bigira uruhare mu gutuma ahantu habitse amateka akomeye hasibangana cyangwa hakagabanuka ndetse n’ikibazo cy’abantu biganjemo urubyiruko n’abahanzi usanga bashyira imbere imico y’abanyamahanga bigatesha agaciro uw’abanyarwanda.


text:
Imibare y’ibanze ni ingenzi mu buzima bwa buri munsi, umwana wawe rero agomba kumenya by’ibanze mu gihe atangiye ishuri. Agomba kandi kumenya uru rukurikirane. Ibara nyamubaro : Kubara kugeza kuri 20
Gukurikiranya: Kumva umwanya wa buri kintu; icya mbere; icya kabiri, icyagatatu, n’ibindi.
Gutandukanya ingano: Kumenya gutandukanya ibintu uva kugito ujya ku kinini.
Umubare uhuye n’ibintu: Kumenya guhuza ibintu bishushnyije n’umubare bijyanye.
Urugero: Amasoro atanu akayahuza n’umubare wa 5
Gushyira mu matsinda: Kumenya gukoranyiriza hamwe ibintu bimeze kimwe.
Wafasha umwana ibi byose ukora ibi bikurikira:
Kubara ibintu kubindi. Urugero. Ibiti biri mu murima ni bingahe . N’abanyeshuri bangahe bakina hanze? Dukeneye amakanya anganhe yo gushyira ku meza?
Kubara hamwe kuva kuri 1 kugeza kuri 20 (cyangwa 50 kugeza kw’100) uzatangazwa no kubona abizi neza. Kumwereka imibare yanditse no kumufasha kuyibuka. Tangira 1 kugeza ku 10. Igihe ureba itsinda ry’ibintu muri kumwe, mu baze icya gatatu, icya 4, 5,6......., mu murongo ukora imyitozo yo kongeraho hamwe n’umwana wawe. Urugero; niba ufite ibisuguti 2 nkakongeraho 1, uraba ufite bingahe?
Gerageza gushushanya kimwe cyanwa se byinshi umusabe abyigane.
Kumenya kubara
Imibare y’ibanze ni ingenzi mu buzima bwa buri munsi, umwana wawe rero agomba kumenya by’ibanze mu gihe atangiye ishuri. Agomba kandi kumenya uru rukurikirane. Ibara nyamubaro : Kubara kugeza kuri 20


text:
ven.
21
oct.
2011
ISOMO RYA MBERE
Ibaruwa Mutagatifu Pawulo Intumwa yandikiye Abanyaroma (Rom 9, 1-5)
Bavandimwe, 1ndavuga ukuri muri Kristu rwose simbeshya: icyemezo ndagitangana umutimanama wanjye muri Roho Mutagatifu. 2Mfite agahinda kenshi n’intimba inshengura umutima ubutitsa. 3Koko rero nakwiyifuriza kuba ikivume jyewe ubwanjye ngatandukana na Kristu, nigurana abavandimwe banjye dusangiye ubwoko ku bw’umubiri, 4ari bo Abayisraheli. Ni bo batowe, bahabwa ikuzo n’amasezerano, amategeko, imihango n’ubuhanuzi. 5Abasekuruza babo ni bo Kristu akomokaho ku bw’umubiri, We usumba byose, Imana isingizwa iteka ryose. Amen.
ZABURI (Zab 147 (146-147), 12-13, 14-15, 19-20)
Inyik/ Yeruzalemu, amamaza Uhoraho.
Yeruzalemu, amamaza Uhoraho,
Siyoni, singiza Imana yawe !
Kuko yakajije ibihindizo by’amarembo yawe,
agaha umugisha abana bawe bagutuyemo.
Yasakaje amahoro mu bwatsi bwawe,
aguhaza inkongote y’ingano zeze neza.
Yoherereza amategeko ye ku isi,
ijambo rye rikihuta bitangaje.
Amenyesha bene Yakobo ijambo rye,
agatangariza Israheli amategeko ye.
Nta yandi mahanga yigeze agenzereza atyo,
Ngo ayamenyeshe amateka ye.
IBANGONDIRIMBO RIBANZIRIZA IVANJILI (Zab 103 (102), 2.3-4)
Alleluya Alleluya.
Mutima wanjye singiza Uhoraho,
kandi ntiwibagirwe na kimwe mu byo yaguhaye :
We ukuvura indwara zawe zose,
akarura ubugingo bwawe mu mva.
Alleluya.
IVANJILI
+ Luka (Lk 14, 1-6)
Muri icyo gihe, 1ku munsi w’isabato Yezu yinjira mu nzu y’umwe mu Bafarizayi b’abanyacyubahiro kuhafungurira, naho bo bakamugenzura. 2Imbere ye rero hakaba umuntu urwaye urushwima. 3Yezu araterura, abwira abigishamategeko n’Abafarizayi ati « Ese biremewe gukiza umuntu ku isabato, cyangwa se birabujijwe ? » 4Ariko bo baricecekera. Nuko Yezu aramwegera, aramukiza maze aramusezerera. 5Arangije arababwira ati « Ni nde muri mwe utavana ako kanya umwana we waguye mu iriba, cyangwa ikimasa cye, kabone n’iyo haba ku munsi w’isabato?» 6Nuko babura icyo basubiza.


text:
jeu.
22
mars
2012
IRIBURIRO.
Mu mwaka wa 1994 ONU yahamagariye abanyamuryango bayo kwibanda ku bikorwa bishyigikira umuryango. Papa Yohani Paulo wa kabiri ahera kuri icyo gitekerezo cya ONU atangariza Kiliziya ku isi yose ko Umwaka wa 1994 ari umwaka w’umuryango . Nti bwari ubwambere Papa ahera ku gitekerezo cya ONU ngo atange ubutumire nk’ubu muri Kiliziya ku isi hose. No mu 1985 ubwo ONU yashyize imbere urubyiruko , Papa nawe yahereye ko asaba Kiliziya y’isi yose kuzirikana ubutumwa mu rubyiruko. Aha byumvikane neza ko a tari ukwigana ONU gusa . Tuzi ko yo iba ifite inyungu zayo, Kiliziya nayo ikaba hafi kugira ngo impamvu z’ubusabaniramana zidatsikamirwa n’ingengabitekerezo za politique n’izibihe bigezweho.
Nk’uko hari byinshi twahombye muri uriya mwaka wa 1994, abapadri n’abihayimana bariho icyo gihe ntibabonye umwanya ndetse bishobora kuba bitaramenyekanye kubera akaga igihugu cyacu cyarimo.
Mu gihe kandi Diyosezi yacu yiteguraga guhimbaza yubile y’imyaka 25, mu ntangiriro z’umwaka wa 2006 Umushumba wacu yadusabye ko twarangazwa imbere n’insanganyamatsiko igira iti : “KILIZIYA UMURYANGO W’ABANA B’IMANA “ (Eglise famille des enfants de Dieu ). Icyo twakunze kugarukaho kandi cyashimangiwe mu nama twakoze umwaka wose, mu butumwa abapadri bagerageje gutanga muri za kategori no mu miryango remezo ni uko igicumbi cya Kiliziya ya YEZU KRISTU ari umuryango w’abakristu bashakanye biyemeje kubaho bubaha kandi bubahiriza Inama bagirwa n’Ivanjiri. Bityo umunsi ku wudi umugambi w’Imana kuribo no kubabo ukagenda usobanuka , mbese nk’uko tubibona ku muryango mutagatifu w’i NAZARETI.
Uyu ni umuryango ingo z’abakristu zose zigomba kurangamira kugira ngo zuzuze inshingano Kristu na Kiliziya bazitezeho.
Mu rwego rwo gukomeza kuzirikana kuri iyo ngingo ireba ikenurabushyo ry’ingo , ku rwego rwa Diyosezi hakozwe byinshi bijyanye no kudukangura , twe abasaserdoti n’abiyeguriye Imana kugira ngo dushyire agatege muri uyu murimo. Ndibuka ko hari n’imiryango y’abanyamahanga (bavuye Milan , Tourin) batangiye kuza ndetse tukabacumbikira mu ma paruwase yacu kugira ngo ubu butumwa butaba gusa amagambo yacu twe abogezabutumwa , ahubwo hagaragare na banyirubwite bahamya ko umuryango ari ibanga , iyobera nk’ayandi yose duhereye ku rya Kristu na Kiliziya ye. Ndibuka kandi ko mu nama nyinshi no mu ngendo Musenyeri yakoze mu ma Paruwase yagendaga agaruka ku muryango.
Dusubije amaso inyuma nk’uko maze kubibanyuriramo mu ncamake turasanga ahubwo iyi myaka yose tuyimaze twibanda ku muryango . Ariko se twawibanzeho dufite iyihe ngendanyi ? dufite ikihe cyerekezo ? Ngicyo icyo tugiye kurebera hamwe.
1. IKENURA BUSHYO RY’ INGO RYAHOZE KANDI RIZAHORA ARI IBANZE MU BUTUMWA BWA KILIZIYA “PRIORITE PASTORALE DANS L’EGLISE”.
Ibi biri no mu bushake bw’I Mana.
• “Ngiye kumuremera umufasha bakwiranye “Int .2,18-24
Iri jambo ry’Imana rigaragaza imibonere yayo itagira amakemwa ndetse mitagatifu.Ubwayo yabonye ko umuntu abaye wenyine byacika bikayoba, nta cyamufasha kuba umuntu wuzuye, wiyubashye kandi wubaha Imana…Igihe igize iti : ‘ Ngiye kumuremera umufasha bakwiranye “yafashe icyemezo cyo kumurinda kuba igihindugembe . Ntiyavuze ngo ngiye kumuremera umufasha umukwiriye” kugirango hatabaho ubwikunde n’imyumvire idahwitse bikazatera umwe kujugunya undi nk’uko iyo inkweto cg ishati…bitakigukwiriye kubera gukura mu bunini , mu cyubahiro …uyihereza uri hafi aho…
Ex > Ntwarabashi Fransisko ni umusaza w’i Nyamiyaga (Paruwasi Nyinawimana). Ubwo namusuraga mu gisibo 2008 , twaganiriye byinshi . Agera aho ambwira ko Umubyeyi we yari afite abagore 2, abonye atagishoboye kubatunga , doreko ngo yari yisaziye, umuto muri bo amugabira umuhungu we Ntwarabashi.
Ku Mana umugabo n’umugore baba bakwiranye kandi nta wundi bakwiriye uretse Imana bagomba guhora bigana ingiro n’ingendo.Ibi rero Kiriziya ifite inshingano zo guhora ibyibutsa kuko kubyibagirwa ari ukwibagirwa umugambi w’Imana.
• “Icyo Imana yafatanyije umuntu ntakagitandukanye”
Iyi ngingo yabaye ishobera muntu kuva kera , ikagira uburyo ihabwa ubugororangingo mu mategeko ya Musa ariko bikanga bikarenga imyumvire y’abantu , ndetse abigishwa ba Yezu bakayitindaho cyane , na nubu itera benshi kwibaza.
Iryo yobera rero ry’umuryango rirakomeye kandi rigomba kugira umurinzi udasinzira . Uwo ni Kristu n’abasangirangendo be (Abasasedoti, abakatechistes, ababyiyi… )
2. IKEKENURA UBUSHYO MU MURYANGO SI IMBANGUKIRA GUTABARA
( Ubu ijambo imbangukiragutabara rizwi cyane kuri za modoka abandi bita ingobyi z’abarwayi “ ambulance “ zihuruzwa no gutabara ugiye gushiramo umwuka .
Bavandimwe kuba twarashushikarijwe gutinda kuri iri kenura bushyo, mbere na mbere si u ko byacitse hirya no hino mu ngo; si uko umuryango wugarijwe n’ibibazo binyuranye birimo Ubutane, indwara, abapfakazi , ingengabitekerezo z’abanya politique n’abaherwe bo kuri iyi si…
Mbere na mbere ni ukugira ngo dusubire ku isoko y’ubutumwa bwacu.
Mu byukuri hari aho usanga abogezabutumwa bameze nka wa muntu ugeze mu ishyamba rigari akabona amayira menshi icyapa kiyobora kidahari . Yibaza aho agana , akicara… Azakizwa gusa no gusubira inyuma akajya kuyoboza . Agahabwa iby’ingenzi bituma yumva neza icyerekezo nyacyo.
Iyi myaka 3 Umushumba wa Diyosezi ya Byumba arasaba buri wese kumva ko Umuryango ari kimwe mu bitangaza Imana yakoreye isi. Kuba Yezu yaravukiye mu rugo akarukuriramo ni kimwe mu bibihamya. Umwogezabutumwa rero atabanje kumva iki gitangaza, inzira yindi yanyura yamurushya cyane cyane ko ashinzwe kuyobora .
Kuko abashakanye benshi batangira bazi ko gutsimbura ariko kugera iyo ujya. Bakeneye ababafasha gutsimbura . Ni kiliziya yemerewe kubaherekeza yonyine . Hari ababemerera kubaherekeza ku giti cyabo bakabayobya kubera impamvu zabo bwite…Muri bo harimo babandi bari ku ruhembe rw’ingirwamajyambere , ndetse n’imiryango myinshi mpuzamahanga , ifata umubano w’umugabo n’umugore nk’ishyirahamwe riharanira inyungu. Twe twemera kandi tukemeza ko Umubano w’umugabo n’umugore ari i SAKARAMENTU ry’ubumwe bwa Kristu na Kiliziya.
3. IKENURABUSHYO MU NGO NI UKWEREKANA KRISTU NK’INKINGI Y’UMURYANGO
Pasteur w’ingo ni uwo kwerekana indangamirwa mu miryango ariyo “ Urugo rutagatifu rw’I NAZARETI. “ Uru rugo ni ishusho y’umuryango mutagatifu Imana yateguriye abashakanye , maze nk’uko Imana yabwiye Musa gucurisha inzoka y’umuringa mu butayu kugira ngo abarumwe n’inzoka z’ubumara butwika bayirangamire bibakize ( Ibar 21, 4-9), uruhare rwa kiliziya ni ukuyobora abashakanye ku karorero : Mariya , Yozefu na YEZU bari rwagati mu ngo nk’inkingi n’impamvu yo kubaho kwarwo. Yezu adahari Mariya nta cyo yaba amaze, Yezu adahari Yozefu ntacyo yaba amaze.
Duhamagarirwa kumvikanisha ko iyobera ry’umuryango (Umugabo umugore n’abana ) ari iyobera rya Kristu ubwe . «Jésus est au cœur de la famille et la famille est au Cœur de Jésus ». Aha niho Papa yohani Pahulo wa II yatinze mu ibaruwa yandikiye imiryango 1994 mu ngingo yise Civilisation de l’amour. Akomeza agira ati : « Dans le christ la famille trouve la sublimité de sa vocation ». Urukundo rw’Imana rwagaragaye ku buryo bwuzuye muri Yezu . Ni narwo rukundo Roho Mutagatifu yabuganije mu mitima yacu , by’umwihariko mu muryango . Aha Papa atugarura ku Ivanjiri ya Yohani 4, 8.16 no ku ndirimbo y’urukundo ya Pahulo Mutagatifu yandikiye abanyakorinti 13, 1-3. Ku buryo bwihariye umuryango wuzurizwamo aya magambo ngo « Ndi umuzabibu w’ukuri naho Data akaba umuhinzi. Ishami ryose ritera imbuto muri jye araritema, naho ishami ryera imbuto araryicira ngo rirusheho kwera imbuto » Jn 15,1-2. « Il n’ y a pas de véritable amour toute fois sans conscience que Dieu est amour ». Natwe nk’abafasha b’ingo muri iyi myaka 3 ndumva twakiha intego yo kugira ingo zumva urukundo kandi zirugira umuco (UNE CULTURE DE L’AMOUR). Uwo muco niwo uzaha byose kugira agaciro : Umuntu n’ubumuntu, Umugabo n’ubugabo bwe, umugore n’ubugore bwe, umushyikirano wabashakanye, kuboneza urubyaro … Aha koko nibwo umuryango uzitwa Eglise domestique.
Ubuhamya bwa Agnes :Umugabo wanjye yantwaraga nk’utwaye fraude (ibyibano):nagenda imbere akagenda inyuma nagenda inyuma akagenda imbere.Aho bamariye kutunagura , ubu dusigaye tugendana
Papa Yohani Pahulo wa II ntiyabuze kugaruka ku nzitizi z’umuco ziriho iki gihe (contre civilisation ) zigaragazwa n’uko ibintu bitagifatwa mu kuri kwabyo bityo na wa muco ugahinda : Papa agaruka rero ku kuri kw’amagambo ;amour, liberté, don de soi … aya magambo yahungabanijwe n’iki gihe cya CRISE DE LA VERITE. Ubu n’i RWANDA hasigaye hari imiryango yahujwe no kwiryohereza by’akanya kagereranije, guhuzwa n’isafari, guhuzwa n’ikiraka gusa. Ugushyingirwa ntibikiri umuhamagaro wifitemo ireme n’uburambe !!! Dore ibyadufasha kugaruka ku isoko :
Kurerera Imana (Education aux valeurs) : Si ukubyara abo dushoboye kurera gusa , ni no kubyara abo dushoboye gukunda no gukundisha Imana.
Birazwi kandi biramenyerewe ko ingo nyinshi ziragiza urugo rutagatifu rw’i Nazareti. Haba hasigaye rero kubafasha gucengera ibanga n’umuhamagaro w’umuryango muri rusange n’uwa buri wese mu bagize urugo by’umwihariko.
Urugo rwubatse ku rukundo ubufatanye n’ubwumvikane, Mariya akaba urugero rw’abagore basendereye Roho w’ubujyanama n’ubwizige, Yozefu akaba urugero rw’abagabo batuje kandi badahinyuka, Yezu akaba urugero rw’urubyaro rugaragaza umugisha Imana igenera ababyeyi. Niyo mpamvu no muri iyi myaka 3 y’ikenurabushyo mu muryango tudashobora kubyirengagiza.
« Icyo ababwira cyose mugikore » Jn 2, …Mu nyigisho yagenewe abashakanye iyi Vanjiri y’ubukwe bw’i Kana iza mu yo dushobora guheraho dutanga inama n’impanuro ku bageni . Tubibutsa ko akaryoshye kadahora mu itama wa mugani wa ya Ndirimbo ngo ndagukunda isigaranywe n’abindyarya , izina sheri rishirana n’agahararo… hari n’ibindi bigenda bikamuka kuburyo abatitonze bahita barekana nyuma y’iminsi mike .
Tuzagaruke kuri Bikira Mariya nk’umujyanama w’ingo.
Ubuhamya.
« Umukobwa abaza nyina ati nsabe iki ? » Mk 6,24,
Herodi, Herodiya na ….Nyiramaburuteri : ni umuryango kimwe n’iyi y’iwacu. Wagiye ugira ibihe byiza ariko babuze umuco wo kujya inama. Ku ruhande rumwe Herodi agiye gutanga impano ikomeye ntawe agishije inama. Kurundi ruhande umwana we agiye kugisha inama kuko ataramenya gusaba…Umugore w’igitangaza ati « SABA UMUTWE WA YOHANI BATISITA » Mbega inama mbi !Bikira Mariya ugira inama nziza udusabire !!! Hari akabyino ntazi uwagateye agira ati : « Inyana ni iyamweru mwababyeyi mwe, uko muturera niko tuzakira »
Hari n’abajya inama ariko bakajya inama mbi z’ubusambo, ubugomeramana…
Reba inkuru ya Ananiya na Safira (Intu 5 ) : Kubana neza ariko mu kinyoma na byo ni ugusoma impyisi( gushaka urupfu) . Hari abasirimu tubona ariko bagendana ariko baramariye urubyaro rwabo ku icumu (gukuramo inda…) babyumvikanyeho.
Hari aboshya abo bashakanye bagasiba Misa n’andi makoraniro y’abakristu akawamusore ngo Naraye ndongoye none simbonye uko nza » Lk 14, 2
BIKIRAMARIYA azadufashe kwinjiza abashakanye mu kuri nyakuri , kandi uko kuri ni Kristu.
Ishusho ndangamirwa : Mariya na Yozefu banyuze mu ngorane nyinshi.Bajya kwibaruza… Mariya akuriwe…ntaho kuruhukira….
Igiparu
“Umugabo wabonye imiruho y’abagore aravuga ngo “Iyo nibutse ko ndi agahungu niha icupa” . Yozefu si uko ameze . Ibibazo bya Bikira Mariya ni ibye.Kuki yemera kuruhana n’umugore azi neza ko afitanye n’undi ibanga…kuki yamwemeye kandi aziko umwana atari uwe….kuki yamushakiye aho yikinga kandi akamuguma iruhande…Impamvu ni imwe gusa ni RYA JORO.
Ubuhamya bwa Kalisa : Ku munsi w’abari n’abategarugori uba ku ya 8 werurwe narakazwaga no kubona abagore aribo bazirikanwa bonyine kugeza ubwo babaha n’umunsi wabagenewe. Abandi bakanyumvisha ko ngo indi misi yose ari iy’umugabo. Nyuma y’iminsi 10 (kuwa 19 Werurwe )nagiye mu misa, Padre wenyine niwe washoboye ku mpumuriza kuko yigishije kuri Yozefu umugabo utazarira, udahinyuka, uzi uwo Yemeye. Malayika yamubwira ati “Byuka ujyane umwana na Nyina mu Misiri…..” Mt 2, 13 …Yozefu akabyuka. “Haguruka ujyane umwana na nyina , usubire mu gihugu cya Isrheli..”Yozefu akabyuka kandi ntacyo avuze . Abitewe gusa n’akabanga Marayika yamubwiriye mu ijoro ry’ifatizo ati :
“ Yozefu mwana wa Dawudi witinya kuzana umugeni wawe Mariya”Mt 1, 20
Impamvu ya Yozefu yashyigikiwe n’aukwizera yari afite mu Mana y’abasokuruza , maze ayemerera ibikomeye. Bigaragarira kandi muri bwa bunyangamugayo bwe igihe yanze guteza Mariya urubwa akigira inama yo kumusezerera rwihishwa Mt 1,19. Ngibyo ibyakomeje no kumutera imbaraga zo kubana na we adahungabanije ubusugi bwe ahubwo akamuba hafi kugirango bakomeze kuba abagaragu b’Imana , bazirikanira hamwe ko aho bambariyeinkindi batahambarira ibicocero.
Muri Yozefu abashakanye barangamira ukwihangana , ubutwari, ukwemera n’ubudahemuka, kandi bikabafasha gutsinda ibigeragezo byose no kubona ko Imana iri kurangiza umugambi Imana ibafiteho.
Umurimo ni isoko y’imbaraga z’urugo. Mu bufatanye no mu bwumvikane abashakanye barebera hamwe ibyateza imbere urugo rwabo.Umugore n’umugabo mu bushobozi bwe no mu mpano afite bakibanda kubyubaka urugo , maze bakabaho neza kuri Roho no ku mubiri.
Yozefu ni urugero rw’abakozi. Yaranzwe no kutagoheka. Abamufiteho irebero nabo bagomba kwirinda ubunebwe no kurya ibyo batavunikiye cyangwa ngo umwe aby’ikubire. Kuvunisha undi no gusahura ibyo yavunikiye ni impamvu itanya abashakanye.
Ubuhamya bw’abana bo kwa xxx : Iyo ibitoki byeze papa yandika ku mitumba ngo “Papa “ kugirango hatazagira uwibesya akagitema.
Ishusho ndangamirwa y’umuryango Imana yayujuje kuri Noheli ( Umunsi ya masezerano yari azwi gusa na Bikira Mariya na Yozefu yujujwe n’Imana idakoza isoni “Z 24”
Muri iri kenurabushyo tuzibutsa umwanya w’abana. Ni inkoramutima za Yezu Ku banzi ba bana igihano cy’urupfu kiremewe. “ Kuzirikwaho urushyo rusheshwa n’indogobe agatabwa mu nyanja rwagati.“
Mt 18, 6
Hari byinshi bibuza abana gusanga Yezu.
Iruhande rw’iyi gahunda hari ubutumwa mu bana bugomba nabwo kwitabwaho : enfance missionnaire, utugoroba tw’abana, inkoramutima z’ukaristiya, abahereza….
Ubuhamya : Umugabo watashye bamuhetse mu maboko. Bageze ku rugo bati
« Ni mukingure tubazaniye uruntu rwanyu ». Basohotse koko basanga atakiri umntu.
Gushima abana no kubashakira umwanya bibaha gaciro.
Umwana wawe agusabye ifi umuhereza inzoka ? Agusabye umugati umuhereza ibuye…. Abana muri iki gihe bagomba kwitegereza Yezu utarigeze agora ababyeyi.
« Nyagasani babarira umwana wanjye urwaye igicuri akaba ameze nabi » Mt 17,15
Urugero rw’ababyeyi batabariza abana babo, babashakira ikizae ni Bikiramariya na Yozefu. Mutagatifu Monika yarabyiganye Imana ntiyatinda ku musubiza igihe Agustini muhungu we yagarukiraga Imana.
Umwanzuro.
NOVENI YO GUSABIRA INGO.
Umunsi wa mbere.: « Nitwiyake rero ibikorwa by’umwijima , maze twambare intwaro z’urumuri? » Rm 13,12
Umugambi : Kugirana ikiganiro cy’isaha mwenyine muzirikanire hamwe Eph 6,10.
Isengesho : Isengesho ryo Kwicuza ibyaha + Bikira Mariya Nyirimpuhwe + Hubahwe Imana Data.
Umunsi wa kabiri:
« Niba mufite igiti cyiza n’imbuto zacyo zizaba nziza. »Mt 12, 33
Ibyiza byakomotse ku mubano wanyu ni byinshi : Abana, imitungo, inshuti...Muri ibyo byose se hari ibigaragaramo ubufatanye kurusha ibindi ? Ni ibihe ? Impamvu ni izihe ? Ibibahesha ishema ni ibihe ? Ibibatera ipfunwe ni ibihe ?
Umugambi ; Kubwirana ibintu 3 byiza wagezeho kubera ko washakanye na …..
Indirimbo : Ni muze twese dushimire Imana Rugira twese dukesha ubugingo X 20.
Umunsi wa gatatu :
« Ntimukareke inabi ibaganza , ahubwo inabi muyiganjishe ineza » Rm 12, 3-21.
Mumaze kubona ko buri wese yifitemo ubushobozi bwo kwishima no kurakara ? Yego cg Oya.
Buri wese navuge nibura inshuro 2 yabonye mugenzi we yishimye n’inshuro 2 yamubonye yarakaye .
Umugambi : Kubwirana ibintu 3 bimbabaza na 3 binshimisha . Guhitamo ….
Gusubira mu magambo y’isakaramentu ry’ugushyingirwa.
Umunsi wa kane
Gusabira abasaserdoti
‘’Umuherezagitambo mukuru wese atorwa mu bantu, agashyirirwaho gufasha abantu mu mugambi wabo »Hb5,1
Umwanya w’umusaserdodi mu buzima bwawe ungana iki ? Wumva hari icyo isakaramentu ry’ubusaserdoti hari icyo rirusha ayandi ?
ISENGESHO RYO GUSABIRA ABAPADRI. P126
Umunsi wa gatanu : .Byose mbifitiye uburenganzira , ariko byose siko bintera inkunga. I Kor 7,1
Abana banyu cyane cyane urubyiruko murugira izihenama kubijyanye no kuboneza imyitwarire imbere y’indwara z’ibyorezo?
Umugambi : Umwana wawe agusabye ifi wamuha inzoka ? Agusabye inzoka se yo wayimuha ?
Muhe abana akanya bababwire amakosa mukora atabashimisha.
Indirimbo : Ndi uwawe Nyagasani Yezu…..Ha ababyeyi kukurerera neza, ha n’abana gukurana urukundo.
Umunsi wa gatandatu
Naho wawundi wasigaye wenyine , yishyira mu maboko y’Imana , akibanda kubyo gusenga, no kuzirikana iby’Imana ijoro n’umunsi. 1Tm5, 3-8.
1. Ese ko kubura uwo mwashakanye bibaho kandi ko bishoboka ubaye ho ute imbere y’iri banga ry’ubuzima ?
2. Ese kubura uwo mwashakanye ni imtandaro yo kwanga Imana ?
3. Tubanira dute impfubyi n’abapfakazi ?.
Umunsi wa karindwi:
“Koko rero abagengwa n’umubiri bita k’uby’umubiri , naho abagengwa na Roho bo bita ku bya Roho ” Rm8,5
Igihe cyanyu mugikoresha mute ? Isaha yo gusenga yanyu ni saa ngahe ?
Isengesho : Nemereye Imbere y’Imana ishobora byose.
Umunsi wa Munani “ Urumuri rwanyu niruboneshereze mu mwijima , maze ababareba bakurizeho gusingiza so uri mwijuru”Jn
Ingo duturanye zitwara neza ni izihe.?Ziturusha iki ? Twebwe tubibuzwa n’iki? Ese guhinduka abanyamahoro iwacu byashoboka?Ubukristu bwadufasha bute muri iyo nzira ?
INDIRIMBO
Rumuri rutazima, Mahoro atuyobora, mugisha udakama ndagushimira.
1. Iyo ndebye uko usa , nkabibasha umwanya , ni bwo untwara wese nkasa uko usa Bwiza.
2.Iyo utashye iwanjye iruhuko utanga ni ryo rimpa kumva urukundo unkunda
3.Icyo ndicyo cyose nkigabirwa nawe
Ibyo ntunze byose ni wowe mbikesha.
4.Aho ngenda nabi hakosore mwami, maze intambwe zanjye zigere aho ushaka
5.Mahoro aturinda , urabane natwe
maze iteka ryose dutone bikwiye
6.Mugisha udatuba , urature iwacu maze ituze ryawe rihorane natwe.
7.Kuri kwadukunze komeza uturinde . Nzira itaha aheza nzaza iwawe nture.
Umugambi : Gucana bougie buri wese mu rugo agasubira mu masezerano ya batisimu.
Isengesho : Ndemera Imana Data.
A.DUSHIMIYIMANA J.M.V